Diperintah BN, ADUN pembangkang Terengganu tak dapat peruntukan 1 sen pun

Ahli Dewan Undangan Negeri (ADUN) pembangkang di Terengganu tidak menerima peruntukan walau satu sen pun ketika di bawah pemerintahan Barisan Nasional (BN).

Ketua Penerangan PAS Terengganu, Hishamuddin Abdul Karim mengimbau kembali keadaan itu ketika berucap pada Ceramah Grand Finale Perikatan Nasional di Kijal, Terengganu, malam ini yang turut dihadiri Pengerusi Perikatan Nasional, Tan Sri Muhyiddin Yassin.

“Wajarkah kita kekalkan kerajaan PAS, PN terus memerintah? Soalan ini pengundi kena tanya, kenapa kita perlu kekalkan PAS di Terengganu ini?

“Saya merasai satu penggal duduk di bawah kerajaan BN sebagai pembangkang. Kita boleh tengok sikap yang ada pada kerajaan BN dalam nak membantu rakyat. Zaman Datuk Seri Ahmad Said, zaman Datuk Seri Ahmad Razif, kita rasa belaka dah.

“Soal peruntukan, satu sen kita tak terima peruntukan untuk bantu rakyat daripada peringkat awal sampailah kepada penghujung penggal. Tak pernah terima walaupun satu sen peruntukan,” katanya.

Mengulas lanjut, calon PAS bagi DUN Tepuh itu berkata kesemau wakil rakyat PAS terpaksa bergerak sendiri untuk membantu rakyat.

“Semua wakil rakyat PAS bergerak sendiri, bantu nelayan musim tengkujuh bergerak sendiri, bantu penoreh getah musim tengkujuh bergerak sendiri, tapi Alhamdulillah berkat usaha yang dilakukan oleh semua jentera PAS.

“Kita bangkit membuka ruang dan melebarkan pengaruh hingga pilihan raya penggal seterusnya kita meraih kemenangan,” katanya.

Menurutnya, sebaik PAS membentu kerajaan negeri di Terengganu, Menteri Besarnya, Datuk Seri Dr Ahmad Samsuri Mokhtar terus mengumumkan peruntukan untuk ADUN pembangkang.

“Bila menang tuan-tuan, Menteri besar (Ahmad Samsuri) terus mengumumkan bajet untuk ADUN pembangkang RM50,000 pembayaran tahun pertama. Daripada dulu kita tak dapat satu sen, zaman kita menang YAB terus bagi RM50,000 bukan bagi tunai tapi salur melalui pejabat daerah sama seperti wakil rakyat kerajaan.

“Masuk tahun kedua dinaikkan jumlah RM250,000 kita tidak mahu berbalah sebab apa bagi, dulu dia (BN) tak bagi pun. Istilah ini tiada dalam PAS. Kita bantu demi rakyat walaupun ADUN pembangkang,” katanya.


Siapakah ‘Tok Dalang’ tersohor itu?

Siapakah individu yang dibayangkan oleh bekas Ketua Penerangan UMNO, Tan Sri Annuar Musa sebagai ‘Tok Dalang’ wayang kulit yang pandai menyampaikan pelbagai versi cerita untuk tontonan umum.

Menceritakan perihal wayang kulit, Ahli Parlimen Ketereh itu secara tidak langsung menyatakan ‘Tok Dalang’ yang sedang mempersembahkan wayang kulit itu sekarang adalah seorang yang tersohor.

Katanya, antara yang paling istimewa pada diri Tok Dalang wayang kulit ialah kebolehannya yang bukan sahaja bercerita, tetapi juga bercakap dengan suara yang berbeza-beza.

Umum mengetahui keadaan tegang di dalam UMNO sekarang yang dipimpin Datuk Seri Ahmad Zahid Hamidi, telah berlaku sejak sebelum Perhimpunan Agung UMNO (PAU) minggu lalu.

Malah, UMNO sekarang ini dilihat sudah berpecah kepada dua kumpulan iaitu pengikut Zahid dan Datuk Seri Najib Razak, serta kumpulan menteri-menteri UMNO yang berkhidmat di bawah Kabinet kerajaan Perikatan Nasional (PN) pimpinan Tan Sri Muhyiddin Yassin.

Sindir-menyindir dan serang-menyerang di dalam media sosial memanaskan lagi situasi perbalahan dan perpecahan di dalam parti itu, susulan tindakan pihak atasan UMNO yang mempengaruhi ahli untuk bersetuju memutuskan kerjasama dengan Bersatu dan PN menjelang Pilihan Raya Umum Ke-15 (PRU15) nanti.

Annuar adalah salah seorang yang lantang bersuara menyanggah beberapa keputusan yang dibuat UMNO, termasuk untuk bertanding sendirian pada PRU15 akan datang.

Annuar yang juga bekas Setiausaha Agung Barisan Nasional (BN) itu menceritakan lebih lanjut bahawa Tok Dalang wayang kulit hanya seorang, tetapi wayangnya banyak.

“Bukan sahaja ia pandai membawa jalan ceritanya, tetapi kepakarannya bercakap dengan suara berbeza-beza. Dalangnya satu. Tapi wayangnya banyak. Suasana dihidupkan dengan rentak paluan gendang yang berbeza-beza.

“Ada rentak Raja Berangkat, rentak bertabuh, rentak hulubalang dan lain-lain. Paluan memberi semangat kepada Tok Dalang… penonton pulak cukup beremosi, percaya pada jalan cerita,” katanya malam tadi.

Annuar mengakhiri ceritanya dengan mempersoalkan:

“Apakah kita sedang mengikuti skrip seorang Tok Dalang tersohor yang sudah lama bermain wayang? Apakah yang kita dipertontonkan adalah suara suara palsu..?.”


MP PKR akui PH punca krisis, salahkan Anwar jumpa 4 ADUN ?

Pakatan Harapan (PH) sebenarnya menjadi punca krisis politik di Melaka, ia diakui seorang Ahli Parlimen (MP) PKR ia selepas pendedahan Ketua Pembangkang Datuk Seri Anwar Ibrahim berkomplot bersama empat Ahli Dewan Undangan Negeri (ADUN) kerajaan.

MP Pasir Gudang, Hassan Abdul Karim walaupun tidak secara langsung menunding jari kepada Anwar, ia diketahui umum empat ADUN tersebut bertemu dengan Presiden PKR itu sehingga menimbulkan spekulasi wujud komplot hampir sama dengan Presiden UMNO, Datuk Seri Ahmad Zahid Hamidi sebelum ini.

Hassan mendakwa krisis Melaka adalah disebabkan kegagalan PH sendiri dalam menangani isu yang menjadi punca kemelut di negeri tersebut, malah tidak ada garis panduan diberikan sehingga mengakibatkan Pilihan Raya Negeri (PRN) terpaksa diadakan.

“Saya juga berpandangan PH di peringkat pusat turut gagal menangani krisis ini dengan baik.

“Mereka gagal memberikan panduan dan pimpinan yang betul sehingga apa yang terjadi di Melaka sekarang membawa kepada suatu fiasco kepada PH Melaka dan PH seluruhnya,” kata Hassan dalam kenyataan hari ini.

Untuk rekod, bekas ADUN Sungai Udang, Datuk Seri Idris Haron mengetuai kumpulan yang menarik sokongan terhadap Ketua Menteri Datuk Seri Sulaiman Md Ali dan tular pendedahan pertemuan dengan Anwar sebelum ini.

Agenda Daily melaporkan gambar tular Idris bersama tiga bekas ADUN bertemu Anwar sebelum ini dan ia diakui sendiri oleh Presiden PKR itu sendiri.

Malahan semalam, Idris bersama tiga bekas ADUN itu juga sekali lagi bertemu dengan Anwar dalam satu pertemuan di hotel dan mengharapkan dapat bertanding atas tiket PH dalam PRN nanti.

Tiga lagi bekas ADUN yang hadir adalah Datuk Nor Azman Hassan(Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas).

Terdahulu, Suruhanjaya Pilihan Raya (SPR) mengumumkan penamaan calon PRN Melaka pada 8 November manakala undi awal pada 16 November dan hari mengundi 20 November.

Kerajaan Melaka pimpinan Sulaiman jatuh selepas tindakan dua ADUN UMNO bersama dua lagi ADUN menarik sokongan terhadapnya sehingga kehilangan majoriti.


38 peratus populasi negara telah divaksin hingga semalam

Sebanyak 38 peratus atau 12,408,803 populasi negara ini telah melengkapkan dos suntikan vaksin Covid-19 setakat semalam, menurut data Jawatankuasa Khas Jaminan Akses Bekalan Vaksin Covid-19 (JKJAV).

Pada masa sama, seramai 17,961,600 orang atau 55 peratus telah menerima dos pertama, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kini sebanyak 30,370,403 dos.

Bagi vaksinasi harian pula, sebanyak 483,855 dos diberikan semalam dengan 155,030 adalah dos pertama manakala 328,825 merupakan dos kedua.

PICK dilancarkan pada 24 Februari lalu bagi memberikan vaksinasi untuk membendung pandemik Covid-19 di seluruh negara.


4 lagi kematian dan 1,325 kes baharu Covid-19 dikesan KKM

Kementerian Kesihatan (KKM) mengesan sebanyak 1,325 kes baru jangkitan Covid-19 semalam dengan merekodkan empat kematian baharu.

Jumlah keseluruhan kes terkini adalah 4,505,059 dengan kes aktif pula adalah sebanyak 23,779, turun 22 peratus jika dibandingkan dengan 14 hari lalu.

Kes kematian dilaporkan dua di Kedah, sementara masing-masing satu kes di Melaka dan Negeri Sembilan.

Satu kes kematian dilaporkan ketika dibawa (BID) ke pusat kesihatan.

Sepanjang minggu lalu, purata 3.4 orang dilaporkan meninggal dunia, sementara purata untuk 30 hari pula adalah sebanyak 4.1, yang menunjukkan trend penurunan.

Sejak permulaan penularan wabak itu pada Mac 2020, sejumlah 35,669 kematian yang dikaitkan dengan Covid-19 dilaporkan.

Terdapat sebanyak 122 kematian dilaporkan pada bulan ini. Sebagai perbandingan, jumlah kematian bulan lalu adalah sebanyak 564 orang manakala 2,235 kematian pada bulan Mac.


Syarikat arak minta tempoh seminggu bincang tukar nama ‘Timah’

Syarikat pengeluar arak jenama ‘Timah’, Winepark Corpration (M) Sdn Bhd meminta tempoh seminggu untuk berbincang dengan pemegang saham dan lembaga pengarah sebelum menukar nama serta imej pada label produk mereka yang menjadi kontroversi itu.

Kerajaan sudah mengadakan pertemuan dengan wakil syarikat itu yang diketuai Menteri Perdagangan Dalam Negeri dan Hal Ehwal Pengguna (KPDNHEP), Datuk Sri Alexander Nanta Linggi yang turut dihadiri beberapa Menteri lain yang berkaitan, antaranya Menteri Komunikasi Dan Multimedia, Tan Sri Annuar Musa, Menteri di Jabatan Perdana Menteri (Hal Ehwal Agama), Senator Idris Ahmad dan Menteri Perpaduan Negara, Datuk Halimah Mohamed Sadique.

Wakil daripada Jabatan Kemajuan Islam Malaysia (JAKIM), Kementerian Dalam Negeri (KDN) serta Kementerian Perdagangan Antarabangsa dan Industri (MITI) juga turut hadir.

“Melalui perbincangan yang telah diadakan, syarikat Winepark Corporation (M) Sdn. Bhd. telah memohon tempoh satu minggu untuk berbincang dengan pemegang saham dan lembaga pengarah mereka bagi menukar nama dan imej pada label produk arak keluaran mereka,” kata Nanta Linggi dalam satu kenyataan hari ini.

Ujarnya, pertemuan dengan syarikat arak tersebut berlangsung dengan baik dan harmoni bagi mencari jalan penyelesaian terhadap kemelut yang melanda.

“Pertemuan secara hybrid ini diadakan dalam suasana harmoni menghayati konsep Keluarga Malaysia bagi mencapai satu kesepakatan demi kebaikan negara.

“Pertemuan ini juga merupakan susulan pertemuan pertama yang telah diadakan antara syarikat Winepak (M) Sdn. Bhd. bersama MyIPO pada 25 Oktober 2021,” ujarnya lagi.

Isu jenama arak tersebut tular dalam media sosial dan menjadi kontroversi kerana tidak sensitif dengan umat Islam di Malaysia.

Syarikat pengeluar arak tersebut menjelaskan jenama Timah itu merujuk kepada bijih timah yang banyak di negara ini suatu ketika dulu.

Ia dilancarkan secara rasmi pada 7 Okt lalu oleh Pengarah Winepak Corp, Gilbert Yeo dan Kenny Yeo.


PAS dukung kerajaan sedia ada, tak terlibat komplot ‘khemah besar’

PAS sentiasa mendukung dan memperkuatkan Kerajaan Persekutuan yang diterajui bersama oleh Barisan Nasional, Perikatan Nasional, Gabungan Parti Sarawak (GPS), Parti Bersatu Sabah dan STAR.

Sehubungan itu, Setiausaha Agung PAS Datuk Seri Takiyuddin Hassan parti itu sememangnya tidak terlibat dengan pendekatan ‘khemah besare’ bagi menghadapi Pilihan Raya Umum Ke-15 (PRU15) nanti.

Malah, katanya PAS amat yakin dengan pendekatan penyatuan ummah yang boleh dicapai melalui kolaborasi parti-parti utama di negara ini yang berteraskan konsep perpaduan Melayu-Islam dan Bumiputera.

Menurutnya pendekatan itu formula yang paling berkesan serta akan diterima oleh majoriti rakyat Malaysia.

“PAS mengucapkan terima kasih di atas kenyataan Presiden AMANAH yang mengesahkan bahawa PAS tidak mempunyai sebarang hubungan dan sekali gus tidak akan menjalinkan kerjasama politik dengan parti-parti pembangkang, khususnya Pakatan Harapan (PH) dalam pendekatan ‘khemah besar’ bagi menghadapi PRU-15,” katanya dalam kenyataan hari ini.

Takiyuddin berkata melalui pendekatan politik matang dan sejahtera, PAS sentiasa komited dan sedia berbincang dan bekerjasama dengan mana-mana pihak yang mengutamakan perpaduan serta keharmonian dalam menghadapi PRU15.

Apa yang penting, katanya dalam era pasca pandemik kepentingan rakyat dan negara hendaklah diutamakan.

Terdahulu, Presiden AMANAH Mohamad Sabu berkata pendekatan ‘khemah Besar’ yang dianjur Amanah tidak merangkumi penyatuan atau kerjasama dengan parti-parti yang berada di dalam kerajaan iaitu UMNO, Bersatu atau PAS.

Sebaliknya, pendekatan Khemah Besar tersebut hanya akan melibatkan penyatuan dan kerjasama parti-parti pembangkang sahaja bagi menghadapi PRU-15.


Arab Saudi catat rekod baharu jangkitan, 3,168 kes hari ini

Jumlah jangkitan Covid-19 di Arab Saudi meningkat mendadak sejak beberapa hari dengan dalam tempoh 24 jam lalu mencatat rekod baharu sebanyak 3,168 kes.

Kementerian Kesihatan negara itu berkata dalam tempoh sama dua kes kematian yang dikaitkan dengan Covid-19 dilaporkan manakala 608 pesakit telah sembuh.

Sejumlah 8,888 pesakit meninggal dunia akibat komplikasi Covid-19, dengan secara keseluruhannya 568,650 kes positif dilaporkan sejak awal 2020 lalu.

Jangkitan juga semakin meningkat dalam tempoh beberapa minggu kebelakangan, lapor media Arab Saudi, hari ini.

Pada Rabu, jumlah jangkitan melepasi paras 3,000 kes buat kali pertama sejak Julai 2020, susulan penularan pantas varian baharu Covid-19, Omicron.

Kes pertama varian Omicron dikesan di Arab Saudi pada 1 Disember tahun lalu.

Sehari sebelum itu, pihak berkuasa Arab Saudi menggantung penerbangan dari dan ke Malawi, Zambia, Madagascar, Angola, Seychelles, Mauritius, dan Kepulauan Comoros, susulan penemuan varian Omicron di selatan Afrika.

Minggu lalu, pemerintah Arab Saudi mengenakan semula langkah sekatan, termasuk mewajibkan pemakaian pelitup muka dan penjarakan fizikal di Masjidil Haram dan Masjid Nabawi, susulan peningkatan jangkitan Covid-19.

Pekerja di Masjidil Haram memasang semula garisan panduan penjarakan fizikal di kedua-dua masjid itu, yang dibuang pada 17 Oktober 2021.

Untuk rekod, lebih 52 juta dos vaksin Covid-19 telah diberikan kepada penduduk Arab Saudi, dalam usaha menangani penularan wabak berkenaan.


Kluster baharu naik lagi kepada 20

Jumlah kluster baharu Covid-19 yang dikesan dalam tempoh 24 jam sehingga 12 tengah hari tadi semakin meningkat tinggi, dengan 20 lagi dikesan hari ini, lapor Kementerian Kesihatan (KKM).

Semalam, KKM mengesan 17 kluster baharu di tujuh negeri dengan 11 daripadanya berkaitan pendidikan, khususnya melibatkan pelajar sekolah.

Bagaimanapun jenis kluster dan negeri yang dikesan hari ini hanya akan dimuat naik dalam laman sesawang Covidnow tengah malam nanti.

Ketua Pengarah Kesihatan Tan Sri Dr Noor Hisham Abdullah berkata daripada keseluruhannya 6,255 kluster, 6,054 telah ditamatkan manakala 201 kluster lagi masih aktif.

Beliau juga memaklumkan sebanyak 239 lagi kes import dikesan dalam tempoh 24 jam itu, dengan 175 melibatkan rakyat tempatan dan 64 warganegara asing.

“Sebanyak 2,990 kes daripada 3,229 yang dilaporkan hari ini pula melibatkan penularan tempatan, termasuk 91 bukan warganegara,” katanya dalam kenyataan hari ini.

Beliau berkata seramai 2,848 pesakit Covid-19 disahkan sembuh menjadikan keseluruhan 2,744,203 kes atau 97.4 peratus daripada kumulatif positif sebanyak 2,817,163 kes.

Dr Noor Hisham berkata sehingga kini 162 pesakit masih dirawat di unit rawatan rapi dengan 76 daripadanya memerlukan alat bantuan pernafasan.

Daripada 3,229 kes harian yang dilaporkan pada hari ini, 38 kes atau 1.2 peratus adalah kategori 3, 4, dan 5; dan 3,191 kes (98.8 peratus) lagi adalah terdiri daripada kategori 1 dan 2, katanya.


Penjawat awam turut potong elaun sumbang tabung Covid-19

Pegawai Perkhidmatan Awam Kumpulan Pengurusan Tertinggi serta penjawat awam gred 29 hingga gred 41 bersetuju untuk menyumbang kepada Akaun Amanah Bencana, menerusi pemotongan elaun Imbuhan Tetap Keraian (ITK) dan elaun Imbuhan Tetap Khidmat Awam (ITKA) selama tiga bulan.

Ketua Setiausaha Negara, Tan Seri Mohd Zuki Ali berkata, keputusan itu dibuat sebagai manifestasi solidariti penjawat awam ketika negara berhadapan dengan pandemik Covid-19 ketika ini.

“Sebagai lambang kebersamaan penjawat awam dalam hal ini, sebahagian Imbuhan Tetap Keraian (ITK) bagi Pengurusan Tertinggi dari Gred 44 hingga Gred 56, serta Imbuhan Tetap Khidmat Awam (ITKA) bagi Gred 29 hingga Gred 41 yang dinikmati oleh penjawat awam pada masa ini akan disumbangkan kepada Akaun Amanah Bencana.

“Sumbangan dari lebih 800,000 penjawat awam (tidak termasuk frontliners serta penjawat awam Gred 1 hingga Gred 28) adalah dianggarkan berjumlah lebih RM30 juta,” katanya dalam satu kenyatan hari ini.

Katanya lagi, penjawat awam akan sentiasa menyatakan komitmen kebersamaan kepada kerajaan dan rakyat ketika menghadapi saat genting pada masa ini.

“Kita memahami penjawat awam khususnya sentiasa menjadi tulang belakang kerajaan dalam usaha mengimbangi nyawa dan kehidupan.

“Sumbangan ini adalah tanda kebersamaan para penjawat awam dalam menyokong usaha kerjaaan bagi memerangi dan melandaikan keluk jangkitan Covid-19 di negara kita,” katanya.

Terdahulu, Kerajaan Perikatan Nasional (PN) memutuskan agar tiga bulan gaji Perdana Menteri, Menteri dan Timbalan Menteri dipotong dan disalurkan ke dalam Akaun Amanah Bencana sebagai membiayai perbelanjaan berkaitan Covid-19.


Rayuan akhir Najib: Keputusan penolakan ketua hakim tarik diri


Indonesia terima lebih 100 juta dos vaksin Covid-19

Menteri Luar Negeri, Retno Marsudi memaklumkan pemerintah republik Indonesia menerima lebih 100 juta dos vaksin Covid-19 melalui kerjasama dua hala dan multilateral dengan negara luar.

Katanya, Indonesia telah memperoleh hampir 119,735,200 dos vaksin hasil kerjasama bilateral dan multilateral.

Beliau turut menjelaskan bahawa dari jumlah tersebut, Indonesia memperoleh lebih 108.5 juta dos suntikan vaksin Sinovac dan 1.5 juta dos dari Sinopharm yang dihasilkan dari syarikat farmasi di China.

“Selebihnya pula adalah vaksin AstraZeneca iaitu sebanyak 8,236,800 dos dan melalui COVAX yang dihasilkan di Jepun sebanyak 998,400 dos,” katanya.

Emiriah Arab Bersatu turut memberikan bekalan sebanyak 500,000 dos vaksin kepada Indonesia bagi menunjukkan sokongannya terhadap tindak balas jangkitan Covid-19 di republik itu.

“Dengan jumlah vaksin yang telah diperoleh Indonesia setakat ini, ia dapat memberikan hampir 49.618 juta dos suntikan untuk sehari dan ini adalah program vaksinasi terbesar di Asia.”

Marsudi turut memaklumkan bahawa pemerintah Indonesia akan terus melakukan pelbagai inisiatif untuk mempercepatkan proses vaksinasi kepada rakyatnya dengan mendapatkan lebih banyak bekalan vaksin seperti yang diarahkan oleh Presiden Joko Widodo.

“Dalam beberapa hari lagi, Indonesia akan menerima bekalan vaksin pertama dari Amerika Syarikat yang terdiri dari tiga juta vaksin jenis Moderna. Manakala, Jepun turut akan menghantar sejumlah 1.1 juta dos vaksin jenis AstraZeneca selepas penghantaran pertama itu diterima.

“Indonesia juga akan menerima lebih banyak bekalan vaksin yang dijangka tiba bulan ini. Bekalan vaksin itu akan diterima dari Australia, Jepun, Belanda, United Kingdam, UAE dan melalui COVAX,” katanya. – Agensi


Saya tak lakukan jenayah: Azam Baki

Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki yakin beliau tidak melakukan sebarang jenayah dalam isu pemilikan saham oleh adiknya tetapi menggunakan nama beliau.

Malah beliau juga bersedia sekiranya kes itu dirujuk kepada Lembaga Penasihat Pencegahan Rasuah (LPPR) kerana tiada sebarang fakta disembunyikannya.

Menurutnya, beliau juga bersedia sekiranya kes yang didakwa membabitkan dirinya itu dirujuk kepada Jawatankuasa Aduan SPRM.

Beliau juga yakin tidak melakukan sebarang kesalahan jenayah atau salah guna kuasa seperti yang didakwa pihak tertentu, katanya selepas membuat lawatan mengejut di Kolam Takungan Banjir Sungai Jinjang, hari ini.

Rabu lalu, Pengerusi LPPR Tan Sri Abu Zahar Ujang, pada sidang media khas menyatakan LPPR yang juga satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Katanya, tujuan panel lembaga itu memanggil Azam pada 24 November lalu adalah untuk mendapatkan penjelasan berhubung dakwaan berkenaan yang tular di media sosial kerana ia menimbulkan pandangan negatif terhadap SPRM.

Kelmarin Suruhanjaya Sekuriti dalam satu kenyataan pula berkata, mengikut Seksyen 25 Akta Perindustrian Sekuriti (Depositori Pusat) 1991 (SICDA), semua akaun sekuriti yang dibuka dengan depositori pusat mesti menggunakan nama pemilik manfaat sekuriti deposit atau penama yang dibenarkan.

Terdahulu, hari ini, seorang Penolong Kanan Pesuruhjaya Suruhanjaya Pencegahan Rasuah Malaysia (SPRM), Mohan Munusamy memaklumkan tidak menjadi satu kesalahan jika seseorang pegawai penguat kuasa kanan memiliki saham.

Memetik laporan media beliau berkata dalam pengetahuan beliau undang-undang Malaysia juga tidak sama sekali melarang pegawai kanan menjadi pengarah mana-mana syarikat.

“Saya sedia maklum bahawa adalah tidak menjadi satu kesalahan jika seseorang pegawai penguatkuasa kanan memiliki saham atau menjadi pengarah mana-mana syarikat dan perkara ini tidak sama sekali dilarang oleh undang-undang di Malaysia,” katanya. Berita Berkaitan


Pemimpin PH bantah PM jadi Menteri Kewangan kini ibarat ‘tikus’: Radzi

Ahli Parlimen Perikatan Nasional (PN) Putrajaya, Datuk Dr Radzi Jidin mengibaratkan pemimpin Pakatan Harapan (PH) bagaikan ‘tikus’ setelah pemimpin utama mereka memegang dua jawatan serentak iaitu Perdana Menteri (PM) dan Menteri Kewangan.

Ketika membahas titah ucapan Yang di-Pertuan Agong di Dewan Rakyat hari ini (16 Februari 2023) beliau berkata pemimpin kerajaan PH-BN ketika berada di blok pembangkang sebelum ini memperjuangkan supaya PM tidak turut memegang jawatan Menteri Kewangan.

Menyentuh tentang tadbir urus negara, khususnya berkaitan pemusatan kuasa kepada seorang individu bagi pengurusan kewangan, beliau berkata pemimpin negara wajar mengambil iktibar daripada pelbagai skandal kewangan besar yang berlaku pada zaman kerajaan Barisan Nasional, khususnya di bawah pimpinan PM ke-6.

“Menyedari kesan buruk akibat pemusatan kuasa ini, ramai sahabat kita dalam PH ketika berada di blok pembangkang telah memperjuangkan supaya Perdana Menteri tidak turut memegang jawatan sebagai Menteri Kewangan.

“Antara yang lantang menyuarakan perkara ini adalah YB Pandan (Rafizi Ramli); YB Segambut (Hannah Yeoh) dan YB Kota Raja (Datuk Seri Mohamad Sabu).

“Selain itu, di bawah Janji 12 dalam Manifesto Pakatan Harapan bagi PRU14, disebut bahawa “Perdana Menteri tidak akan memegang jawatan Menteri lain, terutamanya Menteri Kewangan.

“Jelas, pemimpin Pakatan Harapan sendiri dengan sedar tidak bersetuju pelantikan Perdana Menteri sebagai Menteri Kewangan. Tapi amat menyedihkan apabila YAB Tambun (Datuk Seri Anwar Ibrahim) selaku Perdana Menteri turut memegang jawatan Menteri Kewangan, sahabat semua senyap menikus,” katanya.

Dr Radzi berkata Anwar juga memegang satu lagi portfolio, iaitu Kementerian Wilayah Persekutuan yang kini telah ditukar kepada Jabatan Wilayah Persekutuan.

“Untuk rekod, Perdana Menteri terakhir yang menjadi Menteri Kewangan ialah Perdana Menteri ke-6. Perdana Menteri selepas itu, Tun Dr Mahathir, Tan Sri Muhyiddin dan Dato’ Sri Ismail Sabri tidak memegang sebarang portfolio menteri.

“Apabila bercakap tentang kepentingan pemisahan kuasa Perdana Menteri dengan Menteri Kewangan, kita tidak bercakap tentang manamana individu. Ini bukan soal “Ooooo….tak pe, kalau YAB Tambun pegang kedua-duanya ok je”. Ini bukan soal YAB Tambun!,” katanya.

Beliau berkata semua pihak perlu memahami bahawa pemusatan kuasa boleh meningkatkan risiko salah guna kuasa kerana tidak ada semak dan imbang.

“Satu sistem tadbir urus kewangan negara yang utuh dan kukuh hendaklah diwujudkan bagi memastikan negara tercinta ini diwariskan kepada anak cucu dalam keadaan kewangannya yang baik.

“Oleh yang demikian, saya mencadangkan agar diwujudkan satu akta yang menghalang Perdana Menteri untuk turut memegang jawatan sebagai Menteri Kewangan,” katanya.

Dr Radzi yang juga Naib Presiden Bersatu berkata kenyataan Anwar bahawa tidak menjadi masalah untuk melantik anak beliau sebagai Penasihat Kanan Ekonomi dan Kewangan selagi mana tidak menerima gaji adalah satu lagi isu tadbir urus yang perlu diberi perhatian.

Katanya kenyataan sedemikian menggambarkan seolah-olah tidak salah untuk mana-mana Menteri atau Timbalan Menteri melantik anak isteri mereka sebagai penasihat di dalam kementerian selagi mana mereka tidak menerima gaji.

“Oleh itu, saya memohon agar YAB Tambun menarik semula kenyataan tersebut bagi mengelakkan sebarang kekeliruan dalam konteks tadbir urus yang baik,” katanya.


Varian Delta di dalam komuniti: Patuh SOP, amalkan pencegahan

Kementerian Kesihatan (KKM) sekali lagi meningatkan orang ramai supaya kekal mengamalkan langkah-langkah pencegahan, dan mematuhi prosedur operasi standard (SOP) susulan penularan varian Delta telah dikesan di dalam komuniti.

Ketua Pengarah Kesihatan Tan Sri Dr Noor Hisham Abdullah berkata, peningkatan jumlah kes yang dialami di seluruh negara sekarang ini dipercayai disumbang oleh penularan varian Delta.

“Sehingga kini sebanyak 199 kes varian Delta telah dikesan dalam komuniti,” katanya sambil mengingatkan bahawa varian ini telah menyebabkan kadar jangkitan virus yang lebih cepat, agresif, dan kurang menunjukkan respon terhadap rawatan yang diberikan.

Oleh itu, KKM menasihatkan orang ramai supaya sentiasa patuh dan kekal mengamalkan langkah-langkah pencegahan, mematuhi prosedur operasi standard (SOP) dan mendapatkan vaksinasi Covid-19, katanya lagi.

Beliau berkata KKM menjangkakan kes akan mula menurun pada akhir bulan Ogos apabila lebih daripada 40 peratus populasi di Malaysia mendapat dos lengkap vaksin.

Dr Noor Hisham juga berkata peningkatan kes harian yang kian melonjak sekarang ini menunjukkan bahawa jangkitan virus Covid-19 sudah menular dalam komuniti.

“Jumlah kluster juga telah didapati meningkat daripada 286 kluster dalam tempoh di antara 23 Jun 2021 hingga 6 Julai 2021 kepada 347 kluster dalam tempoh di antara 7 Julai 2021 hingga 20 Julai 2021, dan seterusnya kepada 401 kluster dalam tempoh di antara 21 Julai 2021 hingga 1 Ogos 2021.

“Dalam tempoh yang sama, di dapati bilangan kluster tempat kerja juga telah meningkat dari 180 kluster kepada 204 kluster dan terkini adalah 213 kluster, manakala bilangan kluster komuniti juga meningkat dari 86 kluster kepada 91 kluster, dan terkini 142 kluster bagi tempoh tersebut.

“Peningkatan ini adalah susulan dari saringan kontak rapat yang meluas,” katanya.

Selain itu katanya, tahap kesedaran yang tinggi dalam kalangan masyarakat menyebabkan ramai yang menjalankan ujian kendiri atau pengesanan COVID-19 apabila bergejala atau mengetahui mereka adalah kontak rapat.

“Didapati bahawa lebih kurang 70 peratus ujian RTK-Antigen dijalankan oleh agensi swasta,” katanya.


1,571 anggota polis kena tindakan tatatertib sepanjang 2021

Seramai 1,571 pegawai dan anggota polis dikenakan tindakan tatatertib sepanjang tahun lepas, kata Pengarah Jabatan Integriti dan Pematuhan Standard (JIPS) BukitAman, Datuk Azri Ahmad.

Beliau berkata antara kesalahan integriti yang dilakukan adalah tidak mengisytiharkan harta, mengunjungi pusat hiburan, berkahwin tanpa kebenaran, enggan menerima laporan dan meminta imbuhan.

Azri berkata mereka yang terlibat dengan kesalahan integriti disiasat di bawah Peraturan Pegawai Awam (Kelakuan dan Tatatertib) 1993.

Selain itu, terdapat juga 23 pegawai dan anggota polis direkodkan terlibat kesalahan jenayah, rasuah (18), dadah (84) dan syariah (48), lapor Bernama.

“Oleh itu, bagi memperkasakan integriti warga Polis Diraja Malaysia (PDRM), kami akan memberi fokus kepada enam elemen pada tahun ini iaitu memperkasakan tadbir urus/kepolisan, pengurusan aduan, risikan/operasi, siasatan, pematuhan serta agama dan kaunseling,” katanya baru-baru ini.

Menurutnya elemen tadbir urus/kepolisan am melibatkan sudut perlakuan menerusi kursus, latihan dalam perkhidmatan dan program ilmiah berterusan kepada warga PDRM manakala elemen pengurusan aduan pula adalah mempromosi kewujudan e-SPA (Sistem Pengurusan Aduan) kepada orang awam serta warga PDRM.

Selain itu, elemen risikan/operasi pula mempertingkatkan integriti dalam kalangan warga PDRM dengan menangani penglibatan warga PDRM terhadap penyalahgunaan dadah dan ketum selain serbuan mengejut terhadap petugas barisan hadapan di lapangan bagi mencegah isu pemerasan di sekatan jalan raya dan lain-lain.

Azri berkata bagi elemen siasatan, JIPS mempertingkatkan kualiti dalam siasatan pegawai dan anggota polis dengan menjalankan siasatan secara menyeluruh serta terperinci supaya mereka yang terlibat dengan salah laku akan diadili sewajarnya berdasarkan fakta serta pembuktian.

“Bagi elemen pematuhan, kami mengambil pendekatan pencegahan dengan mempertingkatkan pemeriksaan pematuhan untuk menutup ruang dan peluang berlakunya salah laku serta penyelewengan dalam kalangan pegawai dan anggota polis,” katanya.

Beliau berkata menerusi elemen agama dan kaunseling, integriti warga kerja PDRM akan diperkasa secara inklusif dengan menekankan aspek pembangunan, pencegahan dan pemulihan melalui pendekatan agama serta psikologi dan kaunseling.

Sementara itu, mengulas mengenai tindakan netizen membuat aduan tidak menggunakan saluran yang betul dan menularkan sesuatu isu menerusi media sosial sebelum siasatan dijalankan, Azri berkata fenomena itu menjadikan netizen sebagai hakim tanpa kesahihan fakta sebenar.

“Saya berpandangan bagi isu sensitif lebih-lebih lagi melibatkan maruah, ia perlu dilakukan mengikut saluran betul dengan membuat laporan kepada pihak berkaitan,” katanya.

Beliau berkata tindakan secara profesional perlu dilakukan supaya mangsa terlibat tidak terdedah kepada kecaman dan komen-komen negatif yang boleh mempengaruhi emosi selain mengelak masyarakat terus membuat andaian yang tidak benar terhadap pihak terlibat.

“Saya melihat masyarakat kini hanya berani menyuarakan ketidakpuasan hati berhubung sesuatu isu dengan menularkan isu berkenaan menerusi media sosial seperti aplikasi WhatsApp dan Facebook tetapi enggan bertindak dengan betul (membuat laporan),” katanya.

Azri berkata mereka seharusnya membuat aduan kepada pihak berkuasa supaya tindakan sewajarnya boleh diambil.


Banyak kerusi PH dirampas, bukti UMNO bukan rakan boleh dipercayai

UMNO merampas banyak kerusi yang sebelum ini ditandingi parti komponen dalam Pakatan Harapan (PH) pada Pilihan Raya Negeri (PRN) kali ini.

Media melaporkan beberapa kerusi sebelum ini yang disandang wakil PH terlepas kepada UMNO dan lebih mengecewakan ia diumumkan secara tergesa-gesa walaupun rundingan bagi beberapa kerusi tersebut masih belum muktamad.

Pemimpin PH hanya mengetahui kerusi yang masih dirundingi terlepas kepada UMNO sebaik pengumuman calon oleh Presiden, Datuk Seri Ahmad Zahid Hamidi baru-baru ini.

Pada Jumaat lalu, UMNO mengumumkan semua 108 calonnya yang akan bertanding kerusi Dewan Undangan Negeri (DUN) pada PRN 12 Ogos ini.

Jumlah kerusi yang ditandingi UMNO adalah yang terbanyak berbanding parti-parti komponen lain dalam gabungan kerajaan campuran sekarang.

Paling banyak kerusi ditandingi UMNO adalah di Terengganu dan Kelantan.

Di Selangor, UMNO merampas dua kerusi yang sebelum ini disandang wakil rakyat daripada DAP dan Parti Amanah di kerusi DUN Dusun Tua dan Gombak Setia.

Akar umbi DAP di Dusun Tua difahamkan kecewa dengan tindakan PH melepaskan kerusi yang disandang wakil mereka kepada UMNO, ia termasuk juga penyokong di Gombak Setia.

Di Negeri Sembilan, UMNO juga merampas kerusi DUN Lenggeng yang sebelum ini disandang wakil Parti Amanah.

Di Pulau Pinang, kerusi DUN Sungai Acheh yang sebelum ini ditandingi wakil PKR juga dirampas UMNO.

Sementara itu di Terengganu, kerusi Parti Amanah di DUN Tepuh juga dirampas UMNO walaupun semasa rundingan sudah dipersetujui ia akan diberikan kepada parti komponen PH tersebut.

Menurut sumber, akar umbi PH mula meluahkan rasa kecewa dan tidak berpuas hati dengan tindakan UMNO yang dilihat berani melanggar keputusan rundingan yang sudah dimuktamadkan sebelum ini.

Ia juga secara tidak langsung menimbulkan persoalan sejauh mana UMNO menghormati PH sebagai rakan dalam gabungan kerajaan campuran ketika ini.

“Nampaknya UMNO lebih berkuasa daripada parti komponen dalam PH, tindakan Anwar yang dilihat takut kepada anak muridnya, Zahid juga mengecewakan.

“Anwar tahu tidak boleh terlalu keras dengan Zahid kerana tidak mahu sokongan UMNO kepadanya,” kata sumber yang juga pemimpin kanan dalam PH.

Senario yang dihadapi ini dalam isu pembahagian kerusi juga adalah bukti jelas UMNO tidak boleh dipercayai dan boleh diharapkan menjadi rakan kerjasama untuk tempoh yang lama kerana ia akan menyebabkan perpecahan dalaman PH pula nanti.

Suruhanjaya Pilihan Raya (SPR) menetapkan hari pengundian PRN di Kedah, Kelantan, Terengganu, Pulau Pinang, Selangor dan Negeri Sembilan pada 12 Ogos, penamaan calon pada 29 Julai, manakala pengundian awal pada 8 Ogos.

PRN 2023 ini membabitkan 36 DUN di Kedah; Kelantan (45); Terengganu (32); Pulau Pinang (40); Selangor (56) dan Negeri Sembilan (36).


Jho Low kata dia tak kawal 1MDB

Rakan baik Datuk Seri Najib Razak yang juga ahli perniagaan dalam buruan Low Taek Jho atau Jho Low hari ini mendakwa dia tidak bertanggungjawab terhadap penyelewengan dana syarikat pelaburan strategik negara, 1Malaysia Development Berhad (1MDB).

Dia juga menegaskan tidak pernah menjadi pengarah atau pemegang saham dan bukan ahli Lembaga Penasihat Plaintif atau sebahagian daripada pengurusan 1MDB.

“Oleh itu, saya tiada kedudukan dari segi undang-undang untuk mengawal 1MDB, termasuk tetapi tidak terhad kepada mengarahkan atau menyebabkan pemindahan penerimaan dana (syarikat itu) seperti yang didakwa,” katanya dalam penyataan pembelaan bagi menjawab saman yang dikemukakan 1MDB, terhadapnya dan ahli keluarganya dan rakan sekutu.

Jho Low turut menafikan dakwaan 1MDB dalam tuntutan saman itu, bahawa dia menyebabkan pemindahan dana 1MDB dan empat anak syarikat sebanyak AS$3.784 bilion kepada pelbagai penerima.

Menurutnya, tuntutan 1MDB adalah bertindih kerana dana yang didakwa itu sudah dilucut hak secara sukarela kepada Jabatan Kehakiman Amerika Syarikat (DoJ) untuk kepentingan Kerajaan Malaysia (dan, oleh itu, untuk kepentingan 1MDB dan anak syarikat).

Memetik laporan BH hari ini, Jho Low memohon saman itu dibatalkan kerana tidak mendedahkan kausa tindakan yang munasabah.

Pernyataan pembelaan itu difailkan menerusi firma guaman, Tetuan Valen, Oh & Partners pada 26 Januari lalu.

Pada 7 Mei 2021, 1MDB dan empat anak syarikatnya, 1MDB Energy Holdings Limited; 1MDB Energy Limited; 1MDB Energy (Langat) Limited; dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap Jho Low; bapanya Tan Sri Larry Low Hock Peng; ibunya Puan Sri Goh Gaik Ewe; kakaknya, May Lin; adik lelakinya Taek Szen; serta rakan sekutunya Eric Tan Kim Loong.

Berdasarkan writ itu, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Kim Loong serta AS$325 juta daripada Jho Low dan bapanya.

1MDB Global Investments Limited pula menuntut AS$630 juta daripada Hock Peng, Jho Low dan Kim Loong serta AS$2 juta daripada Taek Szen, Jho Low dan Kim Loong.

Plaintif turut menuntut AS$3.5 juta daripada May Lin and Jho Low serta AS$1.695 juta daripada Goh, Jho Low dan Kim Loong berhubung pembelian barang kemas serta keuntungan rahsia selain AS$25.5 juta daripada Jho Low, Kim Loong, Hock Peng dan Taek Szen.

DoJ melalui satu kenyataan pada Oktober 2019, berkata ia mencapai penyelesaian untuk mendapatkan semula aset bernilai lebih AS$700 juta yang diperoleh Jho Low, dan keluarganya menggunakan dana yang didakwa diseleweng daripada 1MDB, yang terletak masing-masing di Amerika Syarikat, United Kingdom dan Switzerland.

Dengan muktamadnya penyelesaian itu, sekali dengan pelupusan kes pelucutan hak sebelum ini, AS akan memperoleh semula atau membantu dalam pemerolehan aset bernilai lebih AS$1 bilion yang mempunyai kaitan dengan skim pengubahan wang haram antarabangsa dan rasuah 1MDB.

Kenyataan itu menyebut, pemerolehan terbesar itu di bawah Inisiatif Pemerolehan Aset Kleptokrasi jabatan berkenaan dan pelucutan hak sivil terbesar yang pernah diselesaikan oleh DoJ.

Penolong Peguam Negara, Brian A Benczkowski, berkata perjanjian penyelesaian itu menyebabkan Jho Low dan keluarganya, terpaksa melepaskan beratus-ratus juta dolar yang diperoleh secara haram, yang sepatutnya digunakan bagi manfaat rakyat Malaysia.

Dalam kenyataan berasingan, Jho Low mengesahkan, penyelesaian sudah pun dicapai dengan kerajaan Amerika berhubung kes pelucutan hak sivil.

Jho Low, bagaimanapun, menegaskan perjanjian itu tidak sepatutnya dianggap sebagai pengakuan bersalah, liabiliti atau sebarang bentuk salah laku oleh beliau atau pemilik aset.


Singapura kesan satu lagi kes import dari varian Omicron

Satu lagi kes import dari varian Omicron Covid-19 dikesan di republik itu dalam ujian awal yang dilaksanakan, selepas dua kes pertama dari varian sama dikesan pada minggu lalu.

Menurut Kementerian Kesihatan (MOH), pesakit dari kes terbabit dilaporkan semakin pulih dan dirawat di wad pengasingan di Pusat Penyakit Berjangkit Nasional (NCID).

MOH memaklumkan kes ketiga ini dilabel sebagai kes ke 273611, melibatkan seorang lelaki berumur 37 tahun, pemastautin tetap di Singapura yang tiba dari Afrika Selatan dengan menaiki penerbangan Singapore Airlines SQ479 pada 1 Disember lalu.

“Lelaki itu sudah lengkap divaksin, serta mengalami gejala ringan dengan demam dan sakit tekak.

“Beliau juga tidak berinteraksi dengan masyarakat dan sehingga kini, tiada bukti penularan komuniti melibatkan kes berkenaan,” menurut kenyataan itu.

Sebelum ini, ujian awal saringan Covid-19 lelaki itu sebelum berlepas dari Johannesburg pada 29 November lalu, adalah negatif dan setibanya di Singapura, beliau dikuarantin di kemudahan khusus Notis Duduk Rumah (SHN), namun ujian PCR pada 1 dan 3 Disember lalu juga disahkan negatif.

Manakala, pada 4 Disember lalu, pesakit mengadu demam dan sakit tekak sebelum dihantar ke NCID, dan keputusan awal ujian mengesahkan beliau positif varian Omicron.

“Makmal Kesihatan Awam Nasional sedang melaksanakan penjujukan genom keseluruhan bagi mengesahkan varian tersebut,” jelas kementerian itu.

MOH memaklumkan, lelaki itu berada dalam penerbangan sama dengan dua kes Omicron sebelum ini, melibatkan kes 271487 dan 271958 yang dikesan sebagai jangkitan pertama varian baharu di republik itu.

Pada 2 Disember lalu, Singapura melaporkan dua kes import Covid-19 melibatkan varian baharu, Omicron dalam ujian awal, namun keputusan ujian pengesahan masih belum dimuktamadkan.

Sementara itu, kesemua 18 penumpang lain menaiki penerbangan sama sudah diuji negatif jangkitan Covid-19 dan dikuarantin di kemudahan SHN yang disediakan.


Zahid takut ke nak panggil semua MP UMNO? soal Nazri

Pemimpin senior parti, Datuk Seri Nazri Aziz menggesa Presiden UMNO, Datuk Seri Ahmad Zahid Hamidi supaya memanggil semua Ahli Parlimen (MP) daripada parti itu untuk berjumpa bagi membincangkan hala tuju negara dan juga mendengar pandangan semua pihak.

Bekas ahli Majlis Tertinggi UMNO itu menyifatkan Zahid sebagai seorang yang penakut untuk berdepan semua MP UMNO dan dilihat hanya menerima pandangan penyokongnya sahaja sehingga mengasingkan pertemuan secara senyap-senyap tanpa pengetahuan MP UMNO yang lain.

“Jadi mengapa tak jumpa Ahli Parlimen, takut ke?

“Apa-apa pun kita kena panggil Ahli Parlimen termasuklah Menteri ini apa yang sulit nak diasingkan Ahli Parlimen, jadi saya merasa hairan walau apa pun keputusan yang diambil tak akan mengikat Ahli Parlimen Barisan Nasional yang tidak dipanggil,” katanya kepada Agenda Daily.

Nazri memberitahu menerima maklumat wujud mesyuarat sulit yang sedang dirancang oleh Zahid tetapi ia hanya melibatkan konco-konconya yang juga adalah penyokong tegarnya sahaja.

“Saya dengar (ada mesyuarat) tapi saya merasa hairan kenapa jumpa Menteri jumpalah Ahli Parlimen UMNO-BN nak bincang apa sekalipun, Menteri pun ambil keputusan dia pun berapa orang sahaja,” katanya lagi.

Nazri mengulas laporan sebuah portal semalam berhubung kononnya wujud pertemuan antara Zahid dengan Menteri Kabinet UMNO bagi membincangkan hala tuju negara khususnya melibatkan isu Darurat.

Bagaimanapun, mesyuarat tersebut tidak berjalan dan ia sekadar khabar angin yang sengaja menimbulkan spekulasi pada ketika para pemimpin parti politik dipanggil menghadap di Istana Negara.

Terdahulu, Nazri membidas Zahid kerana membawa agenda peribadinya semasa pertemuan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini.

Ahli Parlimen Padang Rengas tersebut mendedahkan Zahid tidak pernah memanggilnya atau mana-mana MP UMNO lain untuk dirunding terlebih dahulu dan duduk semeja bagi membincangkan berhubung hala tuju yang ingin dipersembahkan kepada Tuanku.

“Saya sebagai Ahli Parlimen UMNO saya tidak pernah dirunding macam sekarang, kata nak jumpa Agong atau apa sahaja sepatutnya kita duduklah berbincang nak hala tuju… ini tidak,” katanya.

Zahid selepas pertemuan menghadap Agong pada Jumaat lalu berkata UMNO mengambil pendirian agar darurat yang sedang berkuat kuasa sekarang ditamatkan selepas 1 Ogos dan sidang Parlimen dapat diteruskan seperti biasa.

Bagaimanapun, Nazri menyifatkan keputusan tersebut dibuat Zahid secara bersendirian dan menegaskan pandangan peribadi tidak semestinya mewakili pendirian sesebuah parti, malahan sebarang ketetapan perlu melibatkan semua MP UMNO.


PKP: PM pun tak beraya dengan anak cucu walau dalam satu negeri

Perdana Menteri, Tan Sri Muhyiddin Yassin hari ini turut berkongsi perasaan sedih kerana tidak dapat menyambut Aidilfitri bersama anak menantu dan cucunya, walaupun berada dalam satu negeri, susulan penguatkuasaan Perintah Kawalan Pergerakan (PKP) di seluruh negara.

Beliau yang mengimamkan solat Aidilfitri di rumahnya di Bukit Damansara dan dihadiri isteri, ahli keluarga dan pembantu rumah mengakui suasana hari raya kali ini berbeza daripada biasa.

Katanya, penularan Covid-19 dan kewujudan varian baharu dengan kadar jangkitan yang lebih tinggi membantutkan aktiviti dan rutin harian semua pihak.

Perdana Menteri, Tan Sri Muhyiddin Yassin membaca khutbah selepas selesai mengimamkan solat sunat Aidilfitri di rumahnya di Bukit Damansara, pagi tadi. – Gambar FB Perdana Menteri

“Tahun ini, sekali lagi kita terpaksa menyambut Aidilfitri di rumah sendiri seperti tahun lalu. Sudah pasti saya seperti ibu bapa yang lain merasa sedih pada pagi Syawal ini kerana tidak dapat bersama anak-anak dan menantu serta cucu kerana mereka dari lain daerah walaupun berada di Kuala Lumpur.

“Sedih dan sayu juga apabila takbir raya tahun ini hanya disahut jemaah yang terdiri daripada ahli keluarga, bukan seperti di masjid atau surau seperti mana sambutan sebelum wabak ini melanda negara. Saya akui memang amat sukar untuk menahan perasaan ketika bertakbir dengan hanya bertemankan beberapa makmum,” kata Perdana Menteri dalam laman Facebook rasmi beliau hari ini.

Bagaimanapun Muhyiddin mengingatkan umat Islam di Malaysia supaya bersyukur kerana masih dapat meraikan Aidilfitri dalam keadaan tenang tanpa ada pergolakan, sedang negara lain diuji dengan ujian getir.

“Saya terkenangkan nasib rakyat Palestin yang pastinya tidak dapat meraikan Aidilfitri, dibedil kediaman mereka oleh jet-jet dan roket-roket rejim Israel.

“Sungguh besar ujian yang terpaksa mereka tempuhi tatkala umat Islam yang lain sibuk merayakan Aidilfitri. Maka sama-samalah kita mendoakan agar Allah pelihara dan lindungi saudara kita di Palestin,” katanya.


Bekas Menteri ‘kereta terbang’ dilantik Pengerusi Boustead

Boustead Holdings Bhd telah melantik Datuk Seri Mohd Redzuan Md Yusof sebagai pengerusi bebas bukan eksekutif baharunya untuk mempercepatkan agenda Alam Sekitar, Sosial dan Tadbir Urus (ESG) syarikat itu untuk tahun 2022.

Pengarah Urusan Kumpulan Boustead Datuk Sri Mohammed Shazalli Ramly berkata kumpulan itu amat berbesar hati atas pelantikan Mohd Redzuan itu dan percaya pengalaman luas beliau dalam bidang korporat dan awam akan mempertingkatkan prestasi Boustead, menurut laporan Bernama.

“Kami berharap di bawah kepimpinan Mohd Redzuan, beliau akan memenuhi matlamat strategik kami selaras dengan strategi Reinventing Boustead untuk mempercepatkan prestasi keseluruhan untuk meningkatkan dan memaksimumkan nilai pemegang saham erta melindungi kepentingan pemegang saham kami terutamanya Lembaga Tabung Angkatan Tentera (LTAT) sebagai pemegang saham majoriti kami,” katanya.

Dalam satu kenyataan, cabang pelaburan LTAT itu berkata Mohd Redzuan, 64, telah berkhidmat sebagai Menteri Pembangunan Usahawan dan Koperasi dari 2018 hingga 2020, seterusnya Menteri di Jabatan Perdana Menteri (Tugas-Tugas Khas) dari 2020 hingga 2021.

Menurut syarikat itu, Mohd Redzuan memiliki Ijazah Sarjana Muda Sains (Kepujian) dalam Kejuruteraan Awam dari University of Leeds, United Kingdom dan memulakan kerjaya cemerlangnya sebagai jurutera dengan ESSO Malaysia Sdn Bhd, seterusnya berkhidmat di Petronas Carigali Sdn Bhd.

Mohd Redzuan meneruskan kerjayanya dalam sektor korporat dengan memegang pelbagai jawatan penting termasuk pengarah eksekutif (ED) Swiber Marine (M) Sdn Bhd serta Wakil Negara untuk Swiber Holdings Ltd, Singapura; ketua pegawai eksekutif (CEO) Module Tech Sdn Bhd, ED Kumpulan Syarikat Gagnar dan ED Kumpulan Syarikat Orbtech.

Beliau juga merupakan Pengarah Bukit Fraser Thermal Technologies Sdn Bhd; Pengarah dan Ketua Pegawai Eksekutif Kumpulan Gagnar, Marginal Field Solutions Sdn Bhd dan Seahorse Platforms Asia Sdn Bhd.


2,421 kes baharu, 9 kematian

Jumlah pesakit yang meninggal dunia akibat komplikasi Covid-19 dalam tempoh 24 jam semalam (Jumaat, 2 Disember 2022), turun lagi kepada sembilan kes berbanding 11 yang dilaporkan pada Khamis, menurut Kementerian Kesihatan (KKM), hari ini.

Data KKM yang dikemas kini tengah malam tadi menunjukkan daripada jumlah itu tiga kematian dilaporkan berlaku di luar fasiliti kesihatan atau ‘brought in death’ (BID).

Tiga daripada pesakit yang meninggal dunia itu masing-masing dilaporkan di Kedah dan Perak, manakala masing-masing satu di Johor, Pahang dan Selangor.

Jumlah itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,704 kes, termasuk 7,813 kes BID.

Sementara itu, data KKM juga menunjukkan sebanyak 2,421 jangkitan baharu Covid-19 dilaporkan di seluruh negara dalam tempoh 24 jam lalu, meningkat berbanding 2,375 kes yang dicatat pada Khamis.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,996,964 kes, dengan 4,936,207 pesakit telah sembuh, termasuk 2,826 yang pulih semalam.

Menurut data laman sesawang Github KKM, daripada jumlah jangkitan baharu itu, 1,626 kes melibatkan individu yang telah menerima suntikan dos penggalak; 544 kes (penerima dua dos); 241 kes (individu tidak divaksinasi); dan 10 kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 24,053 kes masih aktif, turun berbanding 24,467 yang dilaporkan sehingga Khamis.

Daripada jumlah itu, 22,258 pesakit masih menjalani kuarantin di rumah (22,637 pesakit pada Khamis); dan 1,698 pesakit dirawat di hospital, turun berbanding 1,739 pada Khamis.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 97 pesakit dimasukkan ke unit rawatan rapi (91 pada Khamis), dengan 62 daripadanya memerlukan alat bantuan pernafasan (57 pada Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:


PRN : Inilah masanya jadikan peti undi ‘mahkamah rakyat’

Pengumuman peruntukan tambahan kepada belia di Terengganu oleh Timbalan Perdana Menteri, Datuk Seri Ahmad Zahid Hamidi menimbulkan persoalan membabitkan aspek etika, moral dan prinsip menolak elemen rasuah dalam memastikan pilihan raya yang bersih dan adil.

Demikian reaksi Ketua Pegawai Eksekutif Yayasan Sinar Untuk Malaysia (Rasuah Busters), Nurhayati Nordin, meskipun katanya ia dianggap sah dari segi undang-undang yang melihatnya sebagai inisiatif kerajaan.

“Tindakan menjanjikan rakyat dengan mewujudkan pelbagai inisiatif sebelum, semasa atau selepas PRN perlu dinilai terlebih dahulu untuk melihat keberkesanan manifesto yang dibuat pemimpin daripada mana-mana parti politik.

“Inilah masanya untuk kita semua jadikan peti undi sebagai ‘mahkamah rakyat’ dalam usaha mendemonstrasikan negara ini ke arah memilih individu yang benar-benar memegang prinsip menolak rasuah,” katanya, lapor Sinar Harian.

Beliau berkata demikian bagi mengulas kenyataan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki yang mentafsir pengumuman sehari sebelum PRN membuka gelanggang secara rasmi itu bukanlah satu bentuk rasuah.

Menurut Azam, SPRM melihat pemberian tersebut sebagai inisiatif yang wajar dilaksanakan untuk rakyat dari kementerian di peringkat Persekutuan.

Dalam pada itu, Nurhayati mengingatkan orang ramai supaya sedar dan berhati-hati dengan segala janji daripada parti politik yang mahu memastikan kemenangan mereka terjamin.

Tambahnya, penilaian sepenuhnya masih di bawah kuasa rakyat sendiri kerana mereka berhak memilih calon yang tepat, amanah, berwibawa dan mampu menentukan hala tuju negara pasca pilihan raya.

“Ia akan menatijahkan kebaikan buat masa depan negara dan bukannya mencacatkan sebarang prinsip yang dimanifestasikan oleh kebangkitan rakyat yang ingin menyelamatkan Malaysia daripada berterusan dibelenggu normalisasi rasuah,” kata beliau.


MITI jumpa wakil AstraZeneca bincang perluaskan operasi di Malaysia

Kementerian Perdagangan Antarabangsa dan Industri hari ini mengadakan pertemuan dengan Pengerusi Lembaga Pengarah syarikat farmaseutikal AstraZeneca, Leif Johansson yang berkisar mengenai potensi untuk AstraZeneca meluaskan operasi di Malaysia.

Menterinya, Tengku Datuk Seri Zafrul Tengku Abdul Aziz menghadiri Mesyuarat Tahunan Forum Ekonomi Dunia (WEF) di Davos, Switzerland berkata, AstraZeneca telah menubuhkan hab perkhidmatan perniagaan globalnya di Malaysia bagi menyokong operasi di rantau Asia Pasifik dengan unjuran pelaburan melebihi RM500 juta bagi tempoh lima tahun, lapor Bernama.

Menurutnya sektor farmaseutikal merupakan antara sektor yang diberikan tumpuan oleh MITI kerana ia mempunyai potensi ekonomi signifikan dan manfaat jangka panjang yang mampan.

“Kalau sebelum tahun 2019, ramai yang tidak kenal nama AstraZeneca. Tetapi, selepas COVID-19 melanda, nama AstraZeneca kian popular sebagai pengeluar vaksin,” katanya menerusi hantaran di akaun Instagram beliau hari ini.

AstraZeneca membuka ibu pejabatnya di Malaysia pada Mac 2019 sebagai sebahagian daripada komitmen yang berterusan untuk meningkatkan kemahiran dan pekerjaan bernilai tinggi serta memperkenalkan sains dan inovasi baharu untuk membantu pesakit.

Tengku Zafrul berkata MITI akan sentiasa memudah cara pelaburan berkualiti yang mampu mewujudkan pekerjaan berpendapatan tinggi bagi meningkatkan taraf hidup rakyat Malaysia.

Sebelum ini, beliau berkata misi kementerian pada mesyuarat tahunan WEF bukan sahaja untuk menarik pelaburan ke Malaysia, tetapi juga meneroka peluang perniagaan bagi syarikat tempatan ke peringkat antarabangsa.

Mesyuarat tahunan WEF ke-53 mulai 16 hingga 20 Januari menghimpunkan seramai 2,700 pemimpin mewakili 130 negara, termasuk 52 ketua negara di bandar peranginan Davos, di Pergunungan Alps.

Forum bertemakan ‘Kerjasama Dalam Dunia Terpisah: Menangani Krisis Mendesak, Mengendalikan Cabaran Masa Depan,’ itu dianjurkan di tengah-tengah pelbagai krisis yang telah meningkatkan lagi perpecahan serta pemisahan landskap geopolitik dunia.

— BERNAMA

TAG:


PAS sedia berunding dengan parti tidak ekstrem: Tuan Ibrahim

Pembahagian kerusi dalam Perikatan Nasional (PN) bagi Pilihan Raya Umum ke-15 (PRU-15) akan selesai dalam masa terdekat selepas jawatankuasa Perundingan Kerusi PN tertubuh dan sudah bermesyuarat, kata Timbalan Presiden PAS Datuk Seri Tuan Ibrahim Tuan Man.

Tuan Ibrahim berkata buat masa ini proses rundingan kerusi sedang berjalan dengan baik antara parti komponen PN, bagaimanapun menegaskan PAS hanya akan berunding dengan parti yang tidak esktrem untuk bekerjasama bagi menghadapi PRU-15.

“Ruang perbincangan sangat mudah, saya yakin boleh selesai dengan dua atau tiga kali perundingan, insya-Allah,” katanya ketika berucap merasmikan Muktamar Dewan Pemuda PAS Malaysia (DPPM) ke-63 sempena Muktamar Tahunan PAS kali ke-68 di Alor Setar hari ini.

Tuan Ibrahim yang juga Ahli Parlimen Kubang Kerian mengulangi pendirian parti itu yang menolak untuk bergabung dengan Pakatan Harapan (PH) dan perkara itu diketahui pimpinan PN namun PAS terbuka untuk berbincang dengan parti luar PN yang tidak ekstrem bagi memastikan pembangkang tidak kembali berkuasa.

“Kajian yang dibuat bahawa tiada parti yang boleh memerintah sendiri Malaysia. Kita menyedari hakikat tersebut perlunya ada gabungan terbaik dan PAS terbuka mengadakan perbincangan rundingan dengan semua parti yang tidak ekstrem dan bukan PH dan kita nak menegaskan bahawa perlunya penyatuan tersebut,” katanya.

Namun katanya jika rundingan dengan parti selain PH gagal dicapai, PN sedia berdepan dalam apa juga keputusan termasuk bertembung dengan Barisan Nasional.

Tuan Ibrahim berkata PAS tidak akan meninggalkan Bersatu dan mengenang jasa parti itu yang meletakkan PAS sebagai satu daripada parti barisan kerajaan sekarang.

“Keberadaan kita dalam kerajaan Persekutuan hasil daripada rakan-rakan kita (termasuk Bersatu) yang  keluar daripada PH. Kita menghargai betapa besarnya perjuangan dan pengorbanan mereka. Sebab itu, bagi kita apa juga muafakat politik… kita tidak boleh ketepikan rakan kita dalam Bersatu,” katanya.

Dalam pada itu, Tuan Ibrahim menyatakan komitmen parti itu akan memberi laluan kepada 30 peratus calon muda PAS untuk menghadapi PRU15, justeru barisan Pemuda mesti bersiap sedia dalam menampilkan kepimpinan mereka.


Kerajaan DAP Pulau Pinang buat pusingan U, kini batal niat beli vaksin

Kerajaan DAP Pulau Pinang yang sebelum ini beria-ria mahu membeli vaksin akhirnya membuat pusingan U apabila membatalkan niat untuk mendapatkan bekalan vaksin sendiri.

Sebaliknya, Ketua Menterinya Chow Kon Yeow berkata bekalan vaksin tidak lagi menjadi isu selepas Kerajaan Pusat memperuntukkan tambahan 500,000 dos vaksin kepada Pulau Pinang.

“Oleh itu, usaha seterusnya kerajaan negeri adalah untuk memastikan kita memiliki tenaga kerja mencukupi dan menambahkan lebih banyak Pusat Pemberian Vaksin (PPV) agar dapat mencapai sasaran tersebut. Kita perlu mengatasi dua isu itu, serta menguruskan sumber dengan baik.

“Senario terbaik adalah untuk menyelesaikan (vaksinasi) menjelang Ogos atau September tahun ini, atau setidak-tidaknya menjelang Oktober,” katanya lapor Bernama hari ini.

Beliau terdahulu melawat pusat suntikan vaksin AstraZeneca di PPV, Spice Arena.

Jelasnya, kerajaan negeri menyasarkan untuk meningkatkan kadar vaksinasi harian antara 25,000 hingga 30,000, menjelang Julai depan.

Menurutnya, terdapat enam Pusat Pemberian Vaksin Hospital Swasta (PPVHS) di negeri itu yang menyasarkan memberi antara 50 hingga 200 dos suntikan vaksin setiap hari selain 13 Pusat Pemberian Vaksin General Practioner (PPVGP) yang bertujuan untuk memberi suntikan vaksin sehingga 90 dos, setiap minggu.

Mengulas mengenai operasi PPV Spice Arena yang bermula hari ini hingga 27 Julai, Chow berkata sejumlah 112,350 penduduk Pulau Mutiara itu telah mendaftar secara sukarela untuk vaksin COVID-19 AstraZeneca dengan 31,928 terdiri daripada mereka yang melebih umur 60 tahun sementara selebihnya 80,422 berumur antara 18 hingga 59 tahun.

PPV Spice Arena, yang akan beroperasi mulai 8 pagi hingga 9 malam setiap Isnin hingga Jumaat dan 8 pagi hingga 5 petang, Sabtu dan Ahad.

PPV ini akan memberi sebanyak 1,000 dos suntikan vaksin sehari untuk tiga hari pertama, dan akan meningkatkan kapasiti kepada 3,000 sehari semasa hari bekerja dan 2,000 dos sehari pada hujung minggu.


Anwar naik angin pemimpin Amanah gesa berunding dengan Bersatu

Datuk Seri Anwar Ibrahim naik angin dengan cadangan pemimpin Parti Amanah Johor yang membuat gesaan supaya Pakatan Harapan (PH) membuka pintu rundingan dengan Bersatu.

Ketua Pembangkang itu nampaknya tidak mahu menerima cadangan supaya berunding dengan Bersatu yang dicadangkan beberapa pemimpin Parti Amanah Johor, ia walaupun menyedari peluang untuk menang dalam Pilihan Raya Negeri (PRN) Johor tipis jika berlaku pertembungan banyak penjuru.

Anwar memberi alasan Bersatu bukan parti pembangkang dan menyatakan keyakinannya dapat menyatukan semua parti pembangkang yang sedia ada.

“Tak bangkit, kita kata pembangkang, Bersatu pembangkang?” soalnya selepas ditanya wartawan berhubung cadangan tersebut.

Anwar terdahulu mempengerusikan mesyuarat Majlis Presiden PH di ibu pejabat PKR, Petaling Jaya.

Semalam, Timbalan Pengerusi Amanah Johor, Dzulkefly Ahmad mencadangkan supaya membuka pintu rundingan dengan Bersatu bagi mengelak episod PRN Melaka berulang lagi.

Selain itu, seorang lagi bekas Ahli Jawatankuasa Amanah, Mazlan Aliman juga berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Langkah tersebut penting jika tidak mahu senario di Melaka dan Sarawak berulang, ia ibarat “serah tengkuk” kepada UMNO dan Barisan Nasional (BN).

Kedua-dua pemimpin tersebut berpandangan langkah tersebut penting jika tidak mahu senario di Melaka dan Sarawak berulang.

Sabtu lalu, Sultan Johor, Sultan Ibrahim Sultan Iskandar berkenan pembubaran Dewan Undangan Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala PH pula 27 kerusi daripada 56 DUN.


Empat beranak maut Vellfire dirempuh pemandu 4×4 positif dadah

Kegembiraan lima beranak untuk menghadiri kenduri kahwin berakhir tragedi selepas empat daripada mereka maut apabila kenderaan dinaiki dirempuh sebuah pacuan empat roda yang dipercayai melanggar lampu merah di Kilometer 2 Jalan Lebu-Mempaga, Bentong, hari ini.

Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata kejadian pada 3.10 petang itu menyebabkan semua mangsa yang menaiki Toyota Vellfire maut di tempat kejadian, lapor Bernama.

Mereka ialah suri rumah Raihan Mohamad, 43, yang duduk di bahagian penumpang hadapan dan tiga anaknya Ahda Dalili Mohd Nazri, 14; Ahmad Muaz, tujuh tahun; dan Ahda Imtinan, empat tahun manakala suami Raihan, Mohd Nazri Hamid, 43, seorang guru cedera di tangan kiri.

“Mereka dipercayai dalam perjalanan dari rumah di Kuarters Guru Felda Aring 1 di Gua Musang, Kelantan menuju ke Kuala Lumpur dan apabila sampai di tempat kejadian, kenderaan mangsa dipercayai telah membelok masuk ke simpang kanan selepas lampu isyarat bertukar hijau.

“Bagaimanapun, sebuah kenderaan pacuan empat roda Nissan Navara yang dipercayai melanggar lampu isyarat merah tiba-tiba datang dari arah hadapan lalu merempuh kenderaan mangsa, menyebabkan Toyota Vellfire itu berpusing dan melanggar besi pembahagi jalan,” katanya menerusi kenyataan di sini hari ini.

Kamarulzaman berkata impak kemalangan menyebabkan kenderaan mangsa remuk teruk di bahagian hadapan dan sebelah kiri manakala pacuan empat roda itu rosak di bahagian hadapan.

Pemandu Nissan Navara yang berusia 43 tahun dari Karak, Bentong pula cedera di kepala dan dihantar ke Hospital Sultan Haji Ahmad Shah (HoSHAS) di Temerloh untuk rawatan.

Ujian awal saringan air kencingnya di Hospital Bentong mendapati pemandu Nissan Navara itu positif dadah.

Mayat mangsa dibawa ke Hospital Bentong untuk bedah siasat selepas keputusan ujian saringan Covid-19 diperoleh dan siasatan lanjut dijalankan mengikut Seksyen 44(1) Akta Pengangkutan Jalan 1987.


UiTM rehatkan profesor perlekeh B40 hingga siasatan lengkap

Universiti Teknologi Mara (UiTM) merehatkan Profesor Dr Roshana Takim daripada tugasan pengajaran mulai hari ini (1 April 2022) sehingga siasatan lengkap dijalankan.

Jabatan Komunikasi UiTM dalam kenyataan hari ini memaklumkan keputusan itu dibuat menerusi mesyuarat Lembaga Pengarah UiTM yang diadakan semalam, 31 Mac 2022

“Keputusan itu dibuat adalah bagi memastikan siasatan dapat dilaksanakan secara berkesan dan teratur,” kata UiTM.

Pada masa sama, UiTM juga memandang serius mana-mana pihak yang menyebarkan maklumat sulit secara sengaja atau tidak yang boleh menjejaskan imej dan nama baik serta menggugat keselamatan warga universiti.

Menurut kenyataan itu, UiTM juga tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan.

“UiTM sentiasa cakna dan prihatin kepada kesejahteraan warga akademik dan juga pelajarnya. Dalam konteks ini, UiTM akan memperkasa peranan pensyarah dan menambah baik polisi serta etika pengajaran di semua peringkat pengajian.

“Penilaian dan pemantauan terhadap Profesionalisme Pensyarah yang dibuat secara rawak setiap semester juga boleh menjadi elemen tambahan dalam proses kenaikan pangkat serta pelanjutan kontrak perkhidmatan,” kata kenyataan itu.

Berita berkaitan: Beritahu aku gelang emas mana aku kena cari untuk gadai buat assignment?

Baru-baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba serta meminta penuntut sama menyuruh kakaknya menggadai emas bagi membeli peralatan itu.

Susulan itu, satu dokumen dalaman UiTM iaitu laporan kronologi siasatan berkenaan kejadian tersebut, turut tersebar.

Berikutan itu, UiTM membuat laporan polis selepas laporan kronologi yang disediakan universiti itu mengenai insiden pensyarah kontraknya yang dipercayai memperlekeh penuntut B40 tular di media sosial.


Tiada undi hilang, tuduhan Farhash tak tepat: Kata biro guaman AMK

Pengerusi Biro Guaman dan Undang-Undang Anak Muda Keadilan (AMK) menyanggah tuduhan bekas calon ketua cabang Gombak Farhash Wafa Salvador yang mendakwa terdapat undi hilang selepas selesai sesi pengundian pemilihan PKR 2022, baru-baru ini.

Chiew Choon Man merujuk kepada Perkara 7.3 Peraturan Pemilihan Parti, yang menyatakan setiap pengundi berhak untuk mengundi bilangan calon yang ada mengikut bilangan undi seperti yang ditetapkan, bagi setiap jawatan yang layak diundi.

Terdahulu, Farhash yang kalah kepada Menteri Besar Selangor Datuk Seri Amiruddin Shari mempertikai percanggahan dalam pemilihan PKR baru-baru ini dengan mendakwa ada undi yang “hilang” khususnya bagi jawatan timbalan presiden.

Farhash dipetik sebagai berkata, 147,000 ahli PKR dilaporkan mengambil bahagian dalam pemilihan parti itu, dengan Rafizi Ramli memperoleh 68,992 undi, manakala Saifuddin Nasution Ismail mendapat 50,038 undi.

“Ini bererti jumlahnya cuma 119,030 undi. Ini saja menimbulkan persoalan apa yang terjadi dengan kira-kira 27,970 undian selebihnya. Sekalipun dihitung dengan undi rosak di seluruh negara, lebih 26,000 undian masih hilang,” kata Farhash yang juga bekas pembantu kanan Presiden PKR Datuk Seri Anwar Ibrahim.

Mengulas lanjut Chiew dalam satu kenyataan hari ini berkata tuduhan yang dibuat Farhash adalah tidak tepat dan perlu segera diperbetulkan.

Menurutnya hak itu telah diberikan kepada setiap ahli di bawah Fasa 8.1 (a) Perlembagaan Parti tanpa sekatan seperti mewajibkan ahli yang ingin mengundi untuk mengundi semua jawatan yang dipertandingkan.

“Ketetapan ini telah menjadi amalan dalam pemilihan-pemilihan parti sebelum ini di mana setiap ahli diberi kebebasan untuk mengundi atau tidak mengundi jawatan-jawatan tertentu.

“Sebagai contoh, dalam pemilihan di Cabang Penampang, jumlah undi yang diberikan kepada semua calon timbalan presiden adalah sebanyak 274 undi, manakala jumlah jumlah undi yang diterima oleh semua calon Ketua Cabang adalah sebanyak 576 undi.

“Dalam kes ini, tidak timbul isu “hilang undi” sebanyak 302 undi kerana ahli di Cabang Penampang yang mengundi untuk Ketua Cabang mempunyai hak untuk tidak mengundi jawatan Timbalan Presiden,” katanya.


MI5 dedah perisik China aktif beroperasi dalam Parlimen UK

MI5, agensi perisikan Britain, memberi amaran bahawa seorang ejen kerajaan China yang disyaki telah beroperasi di Parlimen United Kingdom cuba menggugat kestabilan dan menumbangkan sistem demokrasi Britain.

Dalam surat yang dihantar kepada Ahli Parlimen (MP), Speaker Dewan Rakyat Sir Lindsay Hoyle, memberi amaran bahawa wanita itu, yang dinamakan sebagai Christine Lee, telah “melibatkan diri dalam campur tangan politik bagi pihak Parti Komunis China, terlibat dengan MP”.

Mengeluarkan Makluman Gangguan Perkhidmatan Keselamatan, MI5 berkata Lee telah “bertindak secara rahsia” dengan penyelarasan Jabatan Kerja Barisan Bersatu (UFWD) Parti Komunis China (PKC), dan “dinilai terlibat dalam aktiviti campur tangan politik di UK”.

Agensi keselamatan itu menyatakan bahawa mereka percaya cabang parti komunis “berusaha untuk campur tangan secara rahsia dalam politik UK secara mewujudkan hubungan dengan MP yang sudah kukuh dan bercita-cita tinggi merentasi spektrum politik.”

MI5 berkata jabatan parti pemerintah China “berusaha untuk memupuk hubungan dengan tokoh berpengaruh bagi memastikan landskap politik UK sesuai dengan agenda PKC dan mencabar mereka yang menimbulkan kebimbangan mengenai aktiviti PKC, seperti hak asasi manusia.”

Lee telah terlibat dalam pemudah cara derma kewangan kepada parti politik, MP, calon MP dan individu yang ingin mendapatkan jawatan politik di UK, termasuk memudahkan derma kepada entiti politik bagi pihak warga asing, lapor MI5.

“Lee telah menyatakan secara terbuka bahawa aktivitinya adalah untuk mewakili komuniti Cina UK dan meningkatkan kepelbagaian hubungan. Bagaimanapun, aktiviti yang dinyatakan di atas telah dijalankan dalam penyelarasan rahsia dengan UFWD, dengan pembiayaan disediakan oleh warga asing yang berada di China dan Hong Kong.

“Lee mempunyai penglibatan yang meluas dengan individu di seluruh spektrum politik UK, termasuk melalui ‘All Party Parliamentary China Group’ (APPCG) yang kini dibubarkan di Britain, dan mungkin bercita-cita untuk menubuhkan APPCG selanjutnya untuk meneruskan agenda PKC.”

Amaran itu mengingatkan bahawa sesiapa yang dihubungi oleh wanita itu harus “berhati-hati dengan sekutunya, China dan bertanggungjawab untuk memajukan agenda PKC dalam politik UK”.

Sir Lindsay mengingatkan ahli parlimen bahawa mereka bertanggungjawab untuk mengesahkan sumber derma dan merekodkan semua wang yang diserahkan.

MP Parti Buruh Barry Gardiner disebut sebagai ahli politik yang menerima sumbangan daripada wanita itu.

Anak lelaki suspek telah bekerja sebagai pengurus diari untuk MP pembangkang itu tetapi telah meletak jawatan pada Khamis, beberapa jam sebelum perbincangan di Parlimen.

Gardiner berkata pejabatnya telah berhubung dengan MI5 selama bertahun-tahun susulan kebimbangan mengenai aktiviti Lee. Beliau berkata sumbangan terakhir daripadanya diterima pada Jun 2020. – Agensi


PRU-15: PN akan pertahan kerusi disandang, kata Wan Saiful

Perikatan Nasional (PN) akan mempertahankan semua kerusi yang disandangnya sama ada pada peringkat Parlimen atau Dewan Undangan Negeri (DUN) pada Pilihan Raya Umum Ke-15 (PRU-15) akan datang.

Pada masa sama, PN juga bersedia bertanding di kerusi yang dianggap boleh menang, kata Ketua Penerangan Bersatu Datuk Wan Saiful Wan Jan.

Beliau berkata keputusan berhubung pembahagian kerusi pula akan diumumkan Pengerusi PN Tan Sri Muhyiddin Yassin.

“Kita tunggu pengumuman rasmi,” katanya ditanya mengenai mesyuarat bulanan PN yang diadakan di ibu pejabat parti itu, yang disusuli dengan mesyuarat Biro Politik Bersatu.

Untuk rekod, PN yang dianggotai Bersatu, PAS, Gerakan, STAR, SAPP dan disokong wakil rakyat Bebas mempunyai hampir 50 Ahli Parlimen.

Semua kerusi itu dimenangi ketika PRU-14 pada 2018, yang menyaksikan UMNO dan Barisan Nasional (BN) kalah teruk, susulan beberapa skandal kewangan yang melibatkan pemimpin tertinggi gabungan itu.

Mengulas lanjut, Wan Saiful berkata mesyuarat mulai jam 3 petang hingga 8 malam itu, turut membincangkan persiapan serta koordinasi jentera pilihan raya bagi menghadapi PRU-15.

“Bincang juga calon dan kerusi yang akan ditandingi. Banyak perkara yang dapat diselesaikan malam ini,” katanya lagi.

Difahamkan, mesyuarat itu turut menetapkan semua jentera PN akan bergerak di bawah nama gabungan itu pada PRU-15 nanti.

PN juga akan mengadakan siri jelajah ke seluruh negara bagi mengulas isu semasa, termasuk menganjurkan program gerai prihatin bagi meringankan beban rakyat berdepan kos sara hidup tinggi.

Dalam pada itu, Timbalan Presiden PAS Datuk Seri Tuan Ibrahim Tuan Man yang turut hadir dalam mesyuarat itu menyuarakan keyakinan bahawa parti itu akan terus berada di dalam PN.

“Jadi, saya fikir tak ada isu. Bukan sekadar dalam konteks PRU, tetapi kerangka lebih besar daripada PRU. Mana-mana kita boleh pakat dalam politik. Bagi saya, dalam politik ni, kurangkan musuh ramaikan kawan. Itu asas,” katanya.

PAS akan bermesyuarat Sabtu ini untuk memilih bersama UMNO atau PN bagi menghadapi PRU-15.

Sebelum ini, Presiden UMNO Datuk Seri Ahmad Zahid Hamidi memberi kata dua dan menetapkan tiga syarat kepada PAS jika mahu menjalin kerjasama politik bagi menghadapi PRU-15.

Tiga syarat kepada PAS ialah:


Remaja perempuan, penjawat awam antara 66 ditahan di pusat hiburan

Seramai 66 individu termasuk seorang penjawat awam dan seorang remaja perempuan bawah umur, ditahan dalam serbuan di sebuah pusat hiburan di sini yang beroperasi melebihi had masa, awal pagi tadi.

Ketua Jabatan Siasatan Jenayah Narkotik (JSJN) Johor ACP Mohd Afzanizam Yahaya berkata operasi khas yang dijalankan kira-kira jam 2 pagi itu, melibatkan lima pegawai dan 22 anggota JSJN bersama JSJN Ibu Pejabat Polis Daerah (IPD) Johor Bahru Selatan.

Beliau berkata semua individu yang ditahan berumur dalam lingkungan 17 hingga 41 tahun, selain turut menahan seorang lelaki tempatan berusia 44 tahun yang mengaku sebagai pengurus premis terbabit.

“Kita telah melakukan pemeriksaan terhadap 180 individu yang sedang berhibur dan hasil saringan awal air kencing mendapati 34 lelaki termasuk seorang penjawat awam yang berusia 29 tahun, serta 18 wanita termasuk remaja perempuan bawah umur didapati positif dadah jenis ketamin dan methamphetamine.

“Hasil pemeriksaan turut mendapati premis berkenaan mempunyai lesen perniagaan yang sah sehingga 30 Jun depan, namun didapati beroperasi melebihi had yang dibenarkan iaitu bermula pukul 10 pagi hingga 12 tengah malam,” katanya dalam kenyataan di sini hari ini.

Mohd Afzanizam berkata 19 warga asing yang turut terlibat dalam tangkapan itu telah diserahkan kepada Bahagian Siasatan Jenayah IPD Johor Bahru Selatan, berikutan menyalah gunakan pas lawatan.

Katanya, kes disiasat mengikut Peraturan 39 (b) Peraturan-peraturan Imigresen 1963, Seksyen 11 (2) Enakmen Hiburan Negeri Johor 4/98 dan Seksyen 15 (1) (a) Akta Dadah Berbahaya 1952. – Bernama


‘Wallahi, satu sen pun duit kerajaan saya tak ambil, guna untuk rakyat’

Bekas Perdana Menteri Tan Sri Muhyiddin Yassin bersumpah dengan nama Allah bahawa beliau tidak menggunakan wang kerajaan sewenang-wenangnya untuk diri sendiri, kecuali semuanya dibelanjakan untuk rakyat.

“Wallahi, saya boleh bersumpah satu sen pun tak ada duit kerajaan yang saya belanjakan, kecuali untuk rakyat,” kata Muhyiddin kepada media selepas selepas menyempurnakan Karnival Sahabat Usahawan Amanah Ikhtiar Malaysia Muar di Bukit Pasir, hari ini (16 November 2022).

Pengerusi Perikatan Nasional itu berbuat demikian ketika mengulas kenyataan Pengerusi Pakatan Harapan (PH) Melaka, Adly Zahari, bahawa PH akan menyiasatnya atas dakwaan membelanjakan RM500 bilion ketika pandemik Covid-19, dua tahun lalu.

Muhyiddin yang juga calon Perikatan Nasional (PN) Parlimen Pagoh berkata setiap wang yang dibelanjakan adalah mengikut peraturan kewangan ditetapkan.

“Nak bukti kita belanja sewenang-wenangnya, berapa banyak bilion yang saya curi? Saya nak cabar Adly, buktikan, mana satu kes.

“Jangan cakap lepas pilihan raya (nak siasat kalau mereka menang), ini kerana dia bertanding di sana (Melaka), dia nak menang.

“Dia kata PN tak betul, dah rosak… macam dialah, parti dia pun ada kes rasuah, kami (Perikatan Nasional) tak ada. Jadi kalau nak mencemarkan nama baik, dia buat tuduhan yang tak betul,” katanya.

Dalam kempen Pilihan Raya Umum Ke-15 (PRU-15) sekarang ini, PH memperhebatkan fitnah ke atas pemimpin Perikatan Nasional sahaja, yang dilihat menjadi ancaman kepada kemenangan parti itu.

Sebelum ini, pemimpin PH, terutama Pengerusi PH Datuk Seri Anwar Ibrahim dan Timbalan Presiden PKR Rafizi Ramli, membuat pelbagai tuduhan dan fitnah yang gagal dibuktikan terhadap Perikatan Nasional.

Dengan lenggok bahasa dan gaya bercakap, pemimpin PH itu sekadar mahu mencetuskan persepsi jahat, supaya pengundi akan percaya, sedangkan mereka sendiri terlibat dengan kes tidak berakhlak dan tidak bermoral.

Sementara itu, Muhyiddin juga menafikan surat yang tular mengatakan Perikatan Nasional menyokong Anwar menjadi Perdana Menteri.

Untuk rekod, Perikatan Nasional tidak pernah menyokong Anwar menjadi Perdana Menteri, sebaliknya ia pernah dilakukan Presiden UMNO Datuk Seri Ahmad Zahid Hamidi bersama beberapa Ahli Parlimen parti itu.


Mahkamah Luxembourg ketepikan perintah diminta waris Sultan Sulu

Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said berkata mahkamah di Luxembourg telah memutuskan untuk mengetepikan perintah penahanan yang diminta oleh waris Sultan Sulu.

Menurutnya mahkamah mendapati bahawa waris terbabit memilih untuk tidak mendedahkan alamat sebenar mereka, sambil menambah bahawa “maklumat” itu adalah “penting” kepada mahkamah.

“Mahkamah mendapati bahawa tindakan penuntut untuk tidak mendedahkan alamat sebenar mereka adalah sesuatu yang penting yang menghalang penyampaian dokumen dan penguatkuasaan keputusan yang mungkin dikeluarkan terhadap penuntut.

“Menurut mahkamah, tindakan penuntut tersebut adalah suatu ‘kesusahan yang jelas’ yang menjejaskan Malaysia,” katanya menurut FMT.

Azalina mengecam waris dengan berkata, penuntut secara konsisten menggunakan tipu daya dalam tuntutan mereka terhadap Malaysia.

Beliau mengulangi pendirian bahawa Putrajaya akan meneruskan usahanya untuk melindungi dan memelihara kepentingan dan kedaulatan Malaysia, di samping akan terus mengambil segala tindakan yang perlu bagi menghentikan tuntutan palsu penuntut.

Sebuah mahkamah di Luxembourg Selasa lalu bersetuju mengetepikan perintah yang membenarkan pihak mendakwa diri mereka sebagai waris kesultanan Sulu merampas aset Malaysia.

Ini merujuk kepada dua anak syarikat Petronas yang ‘dirampas’ oleh waris kesultanan Sulu tahun lepas berikutan pertikaian undang-undang dengan Malaysia berhubung pajakan ke atas Sabah yang belum dibayar.

Julai lalu, waris kesultanan Sulu mendapat perintah penahanan untuk merampas aset Petronas Azerbaijan (Shah Deniz) dan Petronas South Caucasus, yang didaftarkan di Luxembourg.

Tindakan waris kesultanan Sulu merampas aset Petronas itu adalah sebahagian daripada permohonan mereka untuk menuntut AS$14.92 bilion (RM63.34 bilion sehingga berita ini ditulis) daripada kerajaan Malaysia sebagai tindak balas kepada tindakan Malaysia memotong bayaran pajakan tahunan sebanyak RM5,300 kepada kesultanan Sulu pada 2013.

Waris Sulu pada mulanya membawa perkara itu kepada timbang tara Sepanyol pada Julai 2019, dan penimbang tara yang dilantik Gonzalo Stampa membuat keputusan memihak kepada pihak yang menuntut.

Keputusan itu kemudian digunakan untuk merampas aset Petronas di Luxembourg.


Najib dimasukkan ke hospital, bicara kes rasuah RM2.3 bilion ditangguh

Perbicaraan Datuk Seri Najib Razak dalam kes 1Malaysia Development Bhd (1MDB)-Tanore yang sepatutnya berlangsung hari ini (13 September 2022) ditangguhkan, setelah bekas Perdana menteri itu dimasukkan ke hospital.

Peguamnya Tan Sri Muhammad Shafee Abdullah memaklumkan perkara itu kepada mahkamah ketika prosiding ringkas pagi ini, di hadapan hakim Mahkamah Tinggi Kuala Lumpur Datuk Collin Lawrence Sequerah.

“Beliau (Najib) kini dimasukkan ke wad di (Hospital Kuala Lumpur atau HKL). Saya diberitahu setakat pagi ini, pada 7.30 pagi dan 9.30 pagi, kemungkinan ujian tertentu dilakukan ke atasnya mungkin mengambil masa beberapa hari lagi.

“Sudah pasti, hari ini cuti, dan terdapat ketidakpastian (perbicaraan) esok juga,” kata Shafee.

Menurutnya terdapat masalah dengan kesihatan Ahli Parlimen Pekan itu, tetapi puncanya masih belum dapat ditentukan, dan Najib pastinya akan dipindahkan dari HKL ke Institut Jantung Negara (IJN) hari ini.

Sehubungan itu, Sequerah meminta semua pihak kembali ke mahkamah pada petang esok untuk membuat penilaian lebih lanjut keadaan Najib.

Semalam, prosiding kes itu juga ditamatkan awal setelah Ketua Pendakwa Raya Datuk Seri Gopal Sri Ram memaklumkan kepada mahkamah bahawa Najib memerlukan rawatan perubahan segera.

Ketua Pengarah Kesihatan Tan Sri Dr Noor Hisham Abdullah semalam berkata Najib telah dimasukkan ke HKL sebagai kes elektif atau bukan kecemasan bagi memastikan kesihatannya berada pada tahap optimum.

Noor Hisham berkata, Kementerian Kesihatan (KKM) “komited dan telus dalam menyediakan perkhidmatan kesihatan kepada mana-mana individu”. Bagaimanapun, KKM terpaksa mematuhi kerahsiaan pesakit.

Beliau bagaimanapun menambah maklumat terperinci mengenai kesihatan Najib boleh diberikan kepada mahkamah jika diarahkan.

Terdapat juga laporan bahawa Najib dimasukkan ke hospital sekitar 4 September lepas. Bagaimanapun, dia dapat menghadiri prosiding perbicaraan keesokan harinya.

Shafee kemudian mendedahkan bahawa bekas Presiden UMNO itu tidak bermalam di hospital, tetapi doktor telah melakukan beberapa ujian ke atasnya selepas mengadu ketidakselesaan pada bahagian perutnya.

Mengikut fakta kes:

Pada 20 September 2018, Najib mengaku tidak bersalah di Mahkamah Sesyen Kuala Lumpur atas empat tuduhan rasuah berjumlah RM2.3 bilion melibatkan dana 1MDB yang dimasukkan ke akaun peribadinya.

Najib, 65, membuat pengakuan itu selepas kesemua pertuduhan itu dibacakan secara berasingan di hadapan Hakim Azura Alwi, sebelum kes dipindahkan ke Mahkamah Tinggi.

Pendakwaan diketuai bekas Hakim Mahkamah Persekutuan Datuk Seri Gopal Sri Ram, manakala peguam Tan Sri Muhammad Shafee Abdullah mengetuai barisan pembelaan.

Bagi kes rasuah, mengikut pertuduhan pertama Najib sebagai Perdana Menteri Malaysia, Menteri Kewangan dan Pengerusi Lembaga Penasihat 1MDB didakwa telah menggunakan kedudukannya untuk mendapatkan suapan berjumlah RM60,629,839.43 dengan mengambil empat tindakan pada 24 Februari 2011 dan 14 Jun 2011, di AmIslamic Bank Berhad, Cawangan Jalan Raja Chulan, di Kuala Lumpur, iaitu:

Pada 1 April 2009, di Bilik Mesyuarat Jemaah Menteri, Tingkat 4, Pejabat Perdana Menteri, Putrajaya melalui memorandum daripada Menteri Kewangan, Najib telah mendapatkan persetujuan Jemaah Menteri supaya Kerajaan Malaysia memberi jaminan kepada Terengganu Investment Authority Berhad (TIA). Jaminan itu bagi membolehkan TIA mendapatkan pinjaman sehingga RM5 bilion daripada pasaran domestik dan luar negara melalui Islamic Medium Term Notes Programme.

Pada 29 Julai 2009, di tempat sama, Najib pada 3 April 2009 telah memutuskan supaya Kerajaan Persekutuan mengambil alih TIA dan selanjutnya telah menyebabkan nama TIA ditukar kepada 1Malaysia Development Bhd yang mengenainya dia mempunyai kepentingan secara langsung.

Pada 26 September 2009, Najib telah mengarahkan Lembaga Pengarah 1MDB yang mengadakan satu Mesyuarat Khas di The Royale Bintang, Damansara, Petaling Jaya, untuk meluluskan satu resolusi membenarkan 1MDB untuk menyertai satu usahasama bersama PetroSaudi International Limited dengan membuat pelaburan sebanyak RM1 bilion saham biasa dalam syarikat itu pada harga AS$1 setiap saham.

Pada 16 Mei 2011, di Pejabat 1MDB, Tingkat 8, Menara IMC, No 8, Jalan Sultan Ismail, Kuala Lumpur, Najib telah menyebabkan Lembaga Pengarah 1MDB untuk meluluskan satu ‘Circular Resolution’ yang membenarkan satu pelaburan tambahan sebanyak RM1 bilion (atau dengan nilai yang bersamaan dalam AS$) di bawah Murabaha Financing Agreement bertarikh 31 Mac 2010 dibuat di dalam 1MDB Petro Saudi Limited.

Mengikut pertuduhan kedua, Najib didakwa antara 31 Oktober 2012 dan 20 November 2012, di tempat sama, atas jawatan sama telah menggunakan kedudukannya untuk mendapatkan suapan bagi dirinya berjumlah RM90,899,927.28 dengan mengambil dua tindakan, iaitu:

Pada 9 Februari 2012, di Pejabat 1MDB, sebagai selaku Menteri Kewangan telah meluluskan 1MDB yang mengenainya dia secara langsung mempunyai kepentingan melalui 1MDB Energy Sdn Bhd yang merupakan anak syarikat milik penuh 1MDB untuk menawarkan bidaan bagi tujuan cadangan pengambil alihan Tanjong Energy Holdings Sdn Bhd pada harga bidaan sebanyak RM10.6 bilion.

Pada 10 Ogos 2012, di tempat sama, sebagai selaku Menteri Kewangan telah meluluskan pengambilalihan ekuiti Syarikat Mastika Lagenda Sdn Bhd dengan harga pembelian agregat sehingga RM2.75 bilion dan selanjutnya meluluskan 1MDB, yang mengenainya dia secara langsung mempunyai kepentingan untuk melaksanakan penerbitan ‘10-Year Structured Loan Note’ bernilai AS$1.75 bilion.

Bagi pertuduhan ketiga pula, bekas Presiden UMNO itu didakwa antara 22 Mac 2013 dan 10 April 2013, telah menggunakan kedudukannya untuk mendapatkan suapan untuk dirinya sendiri berjumlah RM2,081,476,926 melalui dua tindakan, iaitu:

Pada 25 Februari 203, di Pejabat 1MDB, sebagai Menteri Kewangan telah meluluskan 1MDB, yang mengenainya dia secara langsung mempunyai kepentingan untuk memasuki satu perjanjian usahasama dengan Aabar Investment PJS.

Pada 14 Mac 2013, telah meluluskan ‘Letter of Support’ kepada 1MDB global Investment Limited bagi tujuan sokongan kepada terbitan bon berjumlah AS$3 bilion bagi pihak 1MDB, yang mengenainya dia secara langsung mempunyai kepentingan.

Bagi pertuduhan keempat, Najib didakwa sebagai Perdana Menteri Malaysia, Menteri Kewangan dan Pengerusi Lembaga Penasihat (1MDB) telah menggunakan kedudukannya untuk mendapatkan suapan berjumlah RM49,930,985.70 dengan cara mengambil tindakan seperti berikut:

Pada 20 Ogos di Pejabat 1MDB, dalam kapasitinya sebagai Pengerusi Lembaga Penasihat 1MDB, telah mengarahkan Lembaga Pengarah 1MDB untuk meluluskan 1MDB Energy Holdings Limited untuk membuat pinjaman melalui ‘Term Loan Facility’ sehingga AS$975,000,000 daripada Deutsche Bank AG bagi tujuan terbitan 1MDB Eenergy Group IPO, yang mengenainya dia secara langsung mempunyai kepentingan.

Najib didakwa melakukan kesalahan itu di bank sama antara 23 Jun 2014 dan 19 Disember 2014.

Bagi kempat-empat pertuduhan itu, Najib didakwa mengikut Seksyen 23(1) Akta SPRM yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Sementara itu, pada tarikh sama Najib turut dihadapkan di Mahkamah Sesyen atas 21 pertuduhan melibatkan diri dalam pengubahan wang haram membabitkan lebih RM4.3 bilion.

Bagaimanapun, Najib mengaku tidak bersalah selepas kesemua pertuduhan itu dibacakan secara berasingan di hadapan Hakim Azura Alwi.

Bagi pertuduhan pertama hingga kesembilan, Najib didakwa melibatkan diri dalam pengubahan wang haram, iaitu menerima hasil daripada aktiviti haram yang kesemuanya berjumlah RM2,081,476,926 daripada akaun bernombor 8550299001 milik Tanore Finance Corporation di Falcon Private Bank, Singapura ke dalam akaun AmIslamic Bank Berhad bernombor 2112022009694 miliknya.

Dia didakwa melakukan kesemua kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini antara 22 Mac hingga 10 April 2013.

Bagi pertuduhan ke-10, Najib didakwa melibatkan diri dalam pengubahan wang haram iaitu dengan memindahkan hasil daripada aktiviti haram sejumlah RM652,600,000 daripada akaun AmIslamic Bank bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Najib didakwa melakukan kesalahan itu di tempat sama pada 2 Ogos 2013.

Bagi pertuduhan ke-11 dan ke-12, dia didakwa melibatkan diri dalam pengubahan wang haram, iaitu dengan menggunakan hasil daripada aktiviti haram, masing-masing RM20,000,000 melalui cek AmIslamic Bank Berhad bernombor 571854 untuk pembayaran kepada Pertubuhan Kebangsaan Melayu Bersatu (UMNO) dan RM100,000 melalui cek AmIslamic Bank Berhad bernombor 571857 untuk pembayaran kepada UMNO Bahagian Batu Kawan.

Dia didakwa melakukan kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini pada 2 Ogos dan 7 Ogos 2013.

Bagi pertuduhan ke-13, Najib didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM246,000 melalui cek AmIslamic Bank Berhad bernombor 571858 untuk pembayaran kepada Lim Soon Peng, 63, di tempat sama pada 7 Ogos 2013.

Bagi pertuduhan ke-14, dia didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM2,000,000 melalui cek AmIslamic Bank Berhad bernombor 571859 untuk pembayaran kepada ORB Solutions Sdn Bhd di tempat sama pada 12 Ogos 2013.

Bagi pertuduhan ke-15, Ahli Parlimen Pekan itu didakwa melibatkan diri dalam pengubahan wang haram, iaitu dengan menggunakan hasil daripada aktiviti haram sejumlah RM303,000 melalui cek bernombor 571856 untuk pembayaran kepada Semarak Konsortium Satu Sdn Bhd di tempat yang sama pada 14 Ogos 2013.

Bagi pertuduhan ke-16 hingga ke-19, Najib didakwa melibatkan diri dalam pengubahan wang haram, iaitu memindahkan hasil daripada aktiviti haram yang kesemuanya berjumlah RM1,381,750,000 daripada akaun AmIslamic Bank Berhad bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Dia dituduh melakukan kesalahan itu di tempat sama pada 15 Ogos hingga 23 Ogos 2013.

Bagi pertuduhan ke-20 dan ke-21, bekas Pengerusi Barisan Nasional itu didakwa melibatkan diri dalam pengubahan wang haram, iaitu memindahkan hasil daripada aktiviti haram berjumlah RM162,436,711.87 daripada akaun AmIslamic Bank Berhad bernombor 2112022009694 miliknya ke dalam satu lagi AmIslamic Bank miliknya bernombor 2112022011880.

Kesalahan dilakukan di tempat sama pada 27 Ogos dan 30 Ogos 2013.

Kesemua pertuduhan itu dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFA) yang memperuntukkan hukuman denda maksimum RM5 juta dan penjara tidak melebihi lima tahun atau kedua-duanya, jika sabit kesalahan.

Najib kini menjalani hukuman penjara 12 tahun di Penjara Kajang.


Kerjasama PH dan BN tidak akan stabilkan negara, terus bergolak: GPS

Gabungan Parti Sarawak (GPS) berpendirian langkah kerjasama Pakatan Harapan (PH) dan Barisan Nasional (BN) tidak akan menamatkan kemelut politik negara selepas Pilihan Raya Umum Ke-15 (PRU-15).

Ketua Whipnya, Datuk Seri Fadillah Yusof mengulas spekulasi terbaharu kemungkinan wujud rundingan rahsia antara Presiden UMNO, Datuk Seri Ahmad Zahid Hamidi dengan Presiden PKR, Datuk Seri Anwar Ibrahim yang menyifatkan ia tidak akan memberi kestabilan politik kepada negara.

“Pertama sekali dalam BN itu sendiri, ada yang menyokong dan ada yang tidak menyokong kerjasama BN dan PH.

“Ini sudah tentu mencetuskan ketidakstabilan sekali lagi,” katanya dipetik Utusan Malaysia.

Dalam pada itu, Fadillah yang juga calon Parlimen Petra Jaya menyeru pengundi memilih GPS demi kestabilan dan keutamaan Sarawak ketika ini ialah menentukan dasar di peringkat Persekutuan iaitu mewujudkan kerajaan stabil.

“Jika BN dan PH bergabung, itu hak mereka. Keutamaan Sarawak sekarang ialah menentukan dasar di peringkat Persekutuan iaitu mewujudkan kerajaan stabil.

“GPS sahaja, jangan fikir yang lain. GPS yang akan dapat menstabilkan politik negara ketika ini,” katanya.

Baru-baru ini isu kerjasama Anwar dengan Zahid yang dianggap mempunyai hubungan cikgu dan anak murid timbul semula menjelang PRU-15 pada 19 November ini.

Terdahulu, Pengerusi Perikatan Nasional (PN), Tan Sri Muhyiddin Yassin menimbulkan isu semula berhubung kerjasama sulit antara Anwar dan Zahid.

Pada masa sama, Presiden PAS, Tan Sri Abdul Hadi pernah menyuarakan bahawa strategi berkenaan bertujuan memudahkan proses penggabungan antara BN dan PH untuk membentuk Kerajaan Persekutuan selepas PRU-15.

Hadi turut membangkitkan objektif akhir kerjasama itu adalah menyelamatkan pemimpin BN yang menghadapi pendakwaan di mahkamah.


RM559 juta bantuan warga emas sudah disalur, kata Rina

Kementerian Pembangunan Wanita, Keluarga dan Masyarakat (KPWKM) telah menyalurkan Bantuan Warga Emas berjumlah RM559 juta dalam tempoh lapan bulan pertama tahun ini kepada 138,000 penerima, kata Menterinya Datuk Seri Rina Mohd Harun.

Beliau berkata untuk tahun ini, kerajaan telah memperuntukkan RM880 juta di bawah Bantuan Warga Emas untuk diagihkan kepada penerima yang berdaftar di bawah Jabatan Kebajikan Masyarakat dengan nilai sebanyak RM500 sebulan.

“Ini (Bantuan Warga Emas) merupakan bantuan tunai setiap bulan dan hanya diberikan kepada warga emas yang menepati kriteria ditentukan seperti mereka yang tinggal berseorangan dan tidak boleh bekerja untuk menampung kehidupan.

“Sudah tentu ia untuk warga emas yang berusia 60 tahun ke atas dan pendapatan isi rumah tidak melebihi Paras Garis Kemiskinan (PGK) Purata Miskin isi rumah semasa atau PGK Purata,” katanya lapor Bernama.

Terdahulu, Rina menyantuni penghuni di Kompleks Yayasan Al-Jenderami hari ini.

Beliau berkata KPWKM akan terus komited melaksanakan usaha bersepadu untuk mempertingkat penjagaan, perlindungan dan sokongan bagi membolehkan warga emas menjadi anggota masyarakat yang sihat, aktif dan produktif.

“Usaha ini termasuk memperkenalkan undang-undang bagi melindungi hak warga emas, mewujudkan rangka kerja jangka panjang yang komprehensif, meningkatkan kualiti dan perkhidmatan penjagaan warga emas serta menggiatkan industri penjagaan sosial.

“Kempen kesedaran mengenai kehidupan hari tua yang sihat akan dipergiat, manakala penjagaan warga emas dijadikan sebagai kerjaya profesional,” katanya.

Selain itu, beliau berkata pihaknya sedang mengadakan perbincangan bersama pelbagai pihak dan pemegang taruh untuk memperkenalkan Akta Warga Emas sebagai persediaan menghadapi status Malaysia sebagai negara tua menjelang 2030.

Menurut Rina perkara itu masih di peringkat awal perbincangan bagi membolehkan satu akta yang membantu warga emas dari pelbagai aspek antaranya pekerjaan, masa anjal, bandar mesra warga emas dan sebagainya dapat diperkenalkan sebelum tahun berkenaan.

“Berdasarkan unjuran data daripada Jabatan Perangkaan Malaysia, negara kita akan mencapai status negara tua menjelang 2030 dan dijangka 15.3 peratus daripada jumlah keseluruhan penduduk di negara ini adalah berusia 60 tahun dan ke atas.

“Pada ketika itu, populasi warga emas di Malaysia akan menjangkau 5.8 juta orang daripada keseluruhan 38.1 juta jumlah penduduk di negara ini,” katanya dan menambah KPWKM akan melancarkan Sistem e-Warga Emas sebagai pangkalan data bersepadu nasional warga emas dalam masa terdekat.


Helikopter bawa KM Sarawak mendarat cemas, cuaca buruk

Sebuah helikopter yang membawa Ketua Menteri, Tan Sri Abang Johari Abang Openg dan rombongan terpaksa melakukan pendaratan cemas di Padang Kawad Universiti Malaysia Sarawak (UNIMAS) di Kuching, petang tadi.

Pesuruhjaya Polis Sarawak, Datuk Aidi Ismail berkata helikopter milik Hornbill Skyways terbabit membuat pendaratan cemas pada jam 2.45 petang susulan cuaca buruk ketika hujan lebat.

“Helikopter yang membawa Ketua Menteri dan beberapa individu lain mendarat di Padang Kawad UNIMAS kerana cuaca buruk.

“Bagaimanapun, tiada kejadian tidak diingini berlaku dan Ketua Menteri meneruskan perjalanan menggunakan jalan darat,” katanya.

Difahamkan, ketika kejadian Abang Johari bersama rombongan dalam perjalanan pulang ke Kuching selepas meninjau proses pengundian di kawasan Dewan Undangan Negeri (DUN) Gedong yang ditandinginya kali ini.

Pagi tadi, Abang Johari dan isteri, Datuk Amar Juma’ani Tuanku Bujang membuang undi di Pusat Mengundi Kompleks Sukan Satok, Padang SLPAS pada jam 10.05 pagi.

Abang Johari yang bertanding di Kerusi DUN Gedong pada Pilihan Raya Negeri Sarawak Ke-12 (PRN12) kemudiannya dikatakan melawat pusat pengundian di DUN tersebut sebelum pulang semula ke Kuching.


Parlimen hibrid wajar atau tidak?

Parlimen hibrid adalah satu idea bernas dan sesuai dengan perkembangan sosio-ekonomi, politik dan teknologi semasa yang sedang berlaku kerana Ahli Parlimen mesti memainkan peranan dalam menyelesaikan isu dan persoalan yang sedang dialami negara bagi memastikan pandemik Covid-19 dapat diatasi dan dalam keadaan keselamatan mereka sendiri terjaga.

Parlimen hibrid, iaitu sebahagian hadir secara fizikal dan sebahagian secara maya, wajar diamalkan dalam suasana sekarang. Ianya boleh dilakukan selagi tidak melanggar garis panduan yang ditetapkan oleh undang-undang dan perlembagaan negara. Apa yang penting adalah sidang Parlimen berjalan dan isu serta permasalahan negara dapat diselesaikan dengan baik.

Parlimen hibrid dilihat sesuai dengan pandemik Covid-19 yang masih lagi berada pada tahap yang membimbangkan. Kes baru Covid-19 masih tinggi iaitu berada pada sekitar 5,000 kes baru setiap hari. Walaupun ianya menurun kurang daripada 5,000 tetapi penurunan secara berterusan belum berlaku dan tidak meyakinkan bahawa kes akan turun secara drastik. Kita masih memerlukan beberapa tempoh masa bagi mempastikan kes menurun dengan konstan.

Parlimen hibrid dapat dilihat selaras dengan usaha memerangi Covid-19. Jumlah Ahli Parlimen yang akan berada di Dewan Rakyat dan Dewan Negara adalah dalam bilangan yang kecil berbanding dengan sidang Parlimen secara fizikal sepenuhnya. Ini adalah satu langkah yang bijak bagi mengurangkan penularan jangkitan Covid-19.

Ahli Parlimen hanya perlu berada di kawasan masing-masing, mengadap komputer dengan bebas memberikan pendapat dan pandangan secara terbuka. Idea dapat dikongsi dan dibahas secara bebas tanpa halangan. Dengan kemudahan teknologi semasa masing-masing Ahli Parlimen berada di pejabat/kediaman masing-masing di seluruh negara.

Parlimen secara hibrid ini bukan sahaja dapat memberikan kesan yang baik kepada pencegahan penularan, tetapi juga boleh memberikan kesan yang besar kepada penjimatan kos. Kos pengangkutan dan penginapan ahli parlimen dapat dijimatkan. Bayangkan angka mudah kalau RM10,000 bagi seorang Ahli Parlimen, berapa kosnya dengan 200 orang Ahli Parlimen.

Apa yang lebih penting yang perlu diketengahkan dalam sidang Parlimen adalah persoalan dan permasalahan utama yang sedang dihadapi oleh rakyat dan negara sekarang, iaitu masalah pandemik Covid-19 dan keadaan ekonomi negara yang sukar, dapat dicari cara untuk diatasi.

Semestinya dalam seramai 220 orang Ahli Parlimen akan ada idea bernas yang dapat dibincangkan bersama bagi mencari jalan agar angka sekitar 5,000 sehari (dan angka kematian yang agak besar setiap hari) dapat dicari jalan keluar.

Seperti dinyatakan oleh Raja-Raja Melayu, nyawa dan kehidupan rakyat wajib diutamakan mengatasi perkara-perkara lain, sebab itulah mereka menyokong dan senada dengan pendirian Yang di-Pertuan Agong yang menitahkan Parlimen dan Dewan-dewan Undangan Negeri segera bersidang.

Atas semangat ini juga, Raja-Raja Melayu menyarankan supaya kaedah dan prosedur persidangan seperti yang diamalkan di beberapa buah negara yang terbukti dapat mengawal rangkaian jangkitan virus Covid-19 wajar diperkenan dan diterima pakai di negara ini.

Raja-Raja Melayu pasti sedar bahawa walaupun kita hanya ada 220 orang Ahli Parlimen sahaja tetapi setiap satu persidangan Parlimen melibatkan bilangan lebih ramai daripada itu kerana melibatkan pegawai-pegawai Parlimen, pegawai-pegawai Menteri dan Timbalan Menteri, pegawai-pegawai keselamatan dan kakitangan-kakitangan kerajaan lain.

Ini berbeza berbanding persidangan Dewan-dewan Undangan Negeri yang melibatkan bilangan jauh lebih kecil yang memungkinkan untuk ia dilaksanakan secara fizikal untuk sesetengah negeri kecil walaupun persidangan hibrid lebih sesuai untuk negeri besar.

Adalah dicadangkan supaya satu Peraturan Mesyuarat Dewan untuk pelaksanaan persidangan hibrid diluluskan segera oleh Jawatankuasa Khas Persidangan Hibrid dan diseragamkan penggunaannya untuk persidangan Dewan-dewan Undangan Negeri.

Menyedari proses dan prosedur yang diperlukan untuk membuat persiapan terperinci bagi perlaksanaan persidangan hibrid maka pengumuman Yang Di-Pertua Dewan Rakyat dan Dewan Negara mengenai tempoh masa diperlukan wajar diterima baik.

Adalah sesuatu yang tidak wajar untuk mana-mana pihak mempertikaikan keprihatinan Yang Di-Pertua Dewan Rakyat dan Dewan Negara terhadap soal peraturan Dewan dan keselamatan mereka yang terlibat dalam persidangan sebagai usaha melambatkan persidangan.

Dalam masa yang sama semua Ahli Parlimen jangan menimbulkan konflik baru politik yang tidak berkesudahan kerana jika ini dibangkitkan maka akan menimbulkan kesan yang buruk kepada ekonomi dan galakan kepada pelabur asing.

Tumpuan harus diberikan kepada masalah yang sedang dihadapi rakyat dan negara. Andai kata persoalan kepada pembentukan kerajaan baru berlaku, ia pasti akan memberikan kesan yang buruk kepada ekonomi dan pelaburan asing. Elakkan pertembungan antara parti-parti politik kerajaan dan pembangkang dan juga di kalangan sama-ama parti politik kerajaan.

Buat masa ini persoalan percaturan dan penyusunan semula kuasa politik pemerintah-pembangkang mesti diketepikan. Tumpuan mesti diberikan kepada masalah pandemik Covid-19 yang belum selesai dan usaha membina kestabilan, kemakmuran dan peluang ekonomi yang lebih baik bagi seluruh rakyat.

Adalah tidak wajar ahli-ahli politik bercakaran membentuk percaturan baru sedangkan bilangan pesakit Covid-19 semakin bertambah, dan mereka yang sedang bertembung menentukan hidup-mati di katil-katil wad kecemasan semakin besar jumlahnya, doktor dan jururawat lelah tanpa cukup rehat merawat pesakit yang tenat.

Ungkapan YDPA pada 16 Jun lalu supaya Parlimen bersidang segera adalah bagi menyelesaikan masalah yang sedang kita hadapi. Jauh sekali daripada membuka ruang kepada percaturan kuasa politik baru yang haru-biru dan membimbangkan.

Dengan kemudahan teknologi yang ada, parlimen secara hibrid adalah suatu kaedah yang sangat wajar. Cara persidangan hanya proses, Parlimen secara hibrid adalah dicadangkan oleh Raja-Raja Melayu sendiri. Jangan pertikaikan proses, pentingkanlah matlamatnya.

Prof. Madya Dr. Mohd. Noor Yazid adalah Pensyarah di Fakulti Sains Sosial dan Kemanusiaan, Universiti Malaysia Sabah, Kota Kinabalu.